title: Jeffery Gibson

text: Vuoden 2013 MM-kilpailuissa Moskovassa Gibson jäi välieriin. Vuoden 2015 MM-kilpailuista Pekingistä hän saavutti pronssia juostuaan finaalissa uuden Bahaman ennätyksen 48,17. Vuoden 2014 Kansainyhteisön kisoista hän saavutti pronssia. Vuoden 2015 Pan-Amerikan kisoissa Torontossa Gibson voitti 400 metrin aidat ajalla 48,51. Keski-Amerikan ja Karibian -mestaruuskilpailuista hänellä on kaksi hopeamitalia.


title: Anna Kashfi

text: Anna Kashfi (alkujaan: "Joan O'Callaghan", (30. syyskuuta 1934 – 21. elokuuta 2015) oli lyhyen uran 1950-luvulla Hollywoodissa tehnyt intialaissyntyinen näyttelijä. Ensisijaisesti hänet tunnetaan parin vuoden avioliitosta Marlon Brandon kanssa. Heillä oli yhteinen poika Christian Brando, joka joutui vankilaan ammuttuaan sisarpuolensa poikaystävän. Christian Brando kuoli 49-vuotiaana.


title: Anna Kashfi

text: Kashfin syntyperä ei ole koskaan selvinnyt. Muistelmissaan hän sanoo, että syntyi äitinsä avioliitonulkopuolisesta suhteesta.


title: Iso-Hirvanen

text: Iso-Hirvanen on pitkänomainen, pohjois-eteläsuuntainen järvi Laukaan kunnan luoteisosassa. Sen pinta-ala on 170,29 hehtaaria, keskisyvyys 6,91 m ja suurin syvyys 21 m, tilavuus: 11 767 500 m³, rantaviiva: 9,44 km ja korkeustaso: 122,1 m. Järvi on rehevähkö. Vesi on lievästi humuspitoista. Järven länsirannan myötäisesti kulkee Nelostie. Järvi laskee Hovilanjokea Pieneen-Hirvaseen.


title: Sali (romaani)

text: Sali on Jarkko Tontin vuonna 2011 ilmestynyt romaani. Teos ilmestyi uudestaan e-kirjana vuonna 2014 Otavan kustantamana.


title: Sali (romaani)

text: Virkamiesjuristi Sami ja kansanedustajan avustaja Karoliina ovat juuri eronneet. Eläkkeelle jäänyt hammaslääkäri Pirkko taas etsii uutta sisältöä elämäänsä. Kaikkia kolmea yhdistää yksi asia – sama kuntosali. Etäältä katsottuna Sami ja Karoliina näyttävät pinnallisilta uraohjuksilta, joiden suurin suru on odotettavissa oleva läskisodan tappio, henkilökohtaisen Tali-Ihantalan taistelun häviäminen. Heidän elämäänsä seuraava Pirkko on löytänyt eläkepäiviinsä sisällön aktiivisena blogikirjoittajana ja osapäiväisenä stalkkerina, salakatselijana. Salilla kaikki ei kuitenkaan ole sitä, miltä ensi alkuun näyttää.


title: Sali (romaani)

text: Sali piirtää kuvan tyhjästä elämästä, joka ei täyty samaantahtiin kalenterin kanssa. Elämästä, jossa oman kropan kiinteänä pitämisestä on tullut synonyymi elämänhallinnalle. Tontti kurkistaa politiikan vinoutuneen maailman kulisseihin ja itseensä rakastuneihin pelureihin. Sali on myös kertomus siitä, kuinka Suomen historian kipupisteet voivat herätä henkiin vielä useiden sukupolvien jälkeen. Ja kuinka kaikkia ihmisiä yhdistää kaipuu rakkauteen, rakastamisen vaikeudesta huolimatta.


title: Sali (romaani)

text: Sali on tarina maailmasta, jossa elämän- ja painonhallinta sekoittuvat ja ihminen on varmuudella olemassa vain nostaessaan rautaa - mutta myös tarina rakkaudesta, politiikan kulisseista ja historian pitkistä varjoista.


title: Sali (romaani)

text: “Mielet kyllä häilähtelevät, hetkin peräti lyyrisesti, ja Tontin kieli on antelias. Päähenkilöt Tontti kuitenkin rakentaa ihan viehättävästi. He eivät juuri kohtaa, paitsi satunnaisesti, tovin, ja ovat sitten taas yksin. Tämmöinen alakuloinen perusvärinä on Tontissa kauneinta. Se ei tunnu koristeelta. Sitä on Tontin lyriikassa paljon.” – Parnasso 5/2011.


title: Sali (romaani)

text: “…ilahduttavan raikasta kerrontaa, jossa juoni etenee kuin leikitellen oivaltavan kielenkäytön tukemana.” - Turkulainen 15.10.2011. Vantaan Sanomat 15.10.2011.


title: Sali (romaani)

text: “Pienessä sivumäärässä Tontti onnistuu luomaan suurta draamaa.” - Oulun ylioppilaslehti 9/2011.


title: Sali (romaani)

text: “Nautittavimmillaan Sali on kuntoilun kuvailussa, jossa Tontti taitaa olennaisen. Lukija samalla ymmärtää ja pudistelee epäuskoisesti päätään mielipuolisina rehkiville raukoille….Aivan kuten Tontin esikoisromaanissa Luokkakokous, myös Salissa naiset vievät ja miehet vikisevät. Sympaattista.” – Käkriäinen 4/2011.


title: Sali (romaani)

text: “Sujuvasti kirjoitettua proosaa.” – Lakimiesuutiset 7/2011.


title: Sali (romaani)

text: “Hauska, ajatuksia herättävä teos.” – Iltalehti Ilona 21.9.2011.


title: Myllyjoki (Jyväskylä)

text: Myllyjoki on joki Jyväskylän Vesangassa. Se virtaa Kotasesta Vesankajärveen Myllynperän alueen läpi. Jyväskylästä Keuruulle vievä valtatie ja Myllyperäntie kulkevat Myllyjoen yli.


title: Elsa Triolet

text: Elsa Triolet (oik. "Elsa Blick", 1896–1970) oli venäläissyntyinen ranskalainen kirjailija. Hän asui Ranskassa vuodesta 1918 lähtien. Triolet oli mukana toisen maailmansodan aikaisessa vastarintaliikkeessä, ja sai siitä aiheita teoksiinsa. Trioletin tuotannosta on suomennettu romaani "Ruusuja velaksi". Trioletin puoliso oli kirjailija Louis Aragon.


title: Väinö Horelli

text: Väinö Valpas Horelli (5. lokakuuta 1882 Kokemäki – 18. elokuuta 1973 Harjavalta) oli suomalainen ylilääkäri ja professori.


title: Väinö Horelli

text: Horellin vanhemmat olivat maanviljelijä Juho Fredrik Horelli ja Amanda Giers. Hän pääsi ylioppilaaksi Porin lyseosta 1902 ja valmistui lääketieteen kandidaatiksi 1909, lääketieteen lisensiaatiksi 1914 sekä lääketieteen ja kirurgian tohtoriksi 1930.


title: Väinö Horelli

text: Horelli toimi Ruoveden kunnanlääkärinä 1914–1918, Uudenkaupungin kaupunginlääkärinä ja Lounais-Suomen piirimielisairaalan lääkärinä 1918–1923, vakuutusyhtiö Tarmon ylilääkärinä 1923–1924 sekä Satakunnan parantolan (Satalinna) ylilääkärinä 1924–1952. Suomen sisällissodan aikana Horelli oli ambulanssi- ja sotasairaalan lääkärinä, talvisodan aikana hän oli sotasairaalan ylilääkärinä ja jatkosodan aikana sotasairaalan päällikkölääkärinä. Hän sai professorin arvonimen 1948. Horelli oli myös Uudenkaupungin kaupunginvaltuuston ja Harjavallan kunnanvaltuuston jäsenenä.


title: Väinö Horelli

text: Horellin veljiä olivat pankinjohtaja ja ministeri Toivo Horelli ja lääkintöneuvos Edvard Horelli.


title: Lynn Hill

text: Carolynn Marie ”Lynn” Hill (s. 3. tammikuuta 1961) on amerikkalainen kalliokiipeilijä. Hänen on sanottu olevan yksi maailman parhaita naiskiipeilijöitä ja yksi kaikkien aikojen parhaita kalliokiipeilijöitä. Hill on muokannut kalliokiipeilyä naisille sopivaksi ja ollut lajin julkinen puolestapuhuja, edistäen sen suosiota. Hän on myös puhunut kalliokiipeilyn tasa-arvoisuuden puolesta. Hill on tehnyt lajia tunnetuksi esiintymällä eri televisio-ohjelmissa ja dokumenteissa sekä kirjoittamalla omaelämäkerran.


title: Lynn Hill

text: Hill harrasti voimistelua jo lapsena, miltei rikkoen painonnoston maailmanennätyksen. Hän harrasti myös kilpajuoksua. Hän ryhtyi harrastamaan kiipeilyä nuorena ja tuli osaksi kiipeilyharrastajayhteisöä Etelä-Kaliforniassa ja Yosemiten kansallispuiston Camp 4:ssä. Hän matkusteli 1980-luvun alussa pitkin Yhdysvaltoja kiiveten yhä vaikeampia reittejä sekä rikkoen ennätyksiä. Vuosina 1986–1992 Lynn Hill oli yksi maailman huippukiipeilijöistä. Hän voitti yli 30 kansainvälistä kilpailua, mukaan lukien viisi voittoa Arco Rock Master -kilpailussa. Tämä tapahtui samaan aikaan, kun johtavat naiskiipeilijät saavuttivat tasossa johtavat mieskiipeilijät.


title: Lynn Hill

text: Hill on ollut useissa televisio-ohjelmissa, kuten esimerkiksi ohjelmassa "Survival of the Fittest", jonka neljä tuotantokautta hän voitti peräkkäin vuosina 1980 – 1984; hän löi olympiaurheilijat köysikiipeilyssä ja maastojuoksussa. Kalliokiipeilijälegenda Beverly Johnson pyysi häntä ensimmäisenä osallistumaan ohjelmaan. Kilpailuohjelman ensimmäisenä vuonna miesten ensimmäisen palkinnon arvo oli 15 000 dollaria ja naisten 5000 dollaria. Hill pyysi suuttuneena tasapuolisuutta palkintojen arvon välille sanoen, että naisten tulisi saada palkinnoksi vähintään 10 000 dollaria, koska naiset kilpailivat neljässä lajissa ja miehet kuudessa. Hän ehdotti boikottiin osallistumista muille naiskilpailijoille, ja neuvotteli ohjelman tuottajan kanssa sopimuksen, että seuraavana vuonna palkinnon arvoa korotetaan ja Hill voisi kilpailla uudestaan. Elämäkerrassaan Hill kirjoittaa kuulleensa huhun, että NBC lopetti naisten osuuden ohjelmasta, koska tuottajat eivät pystyneet löytämään ketään, joka olisi voinut voittaa hänet. Hill esiintyi 1980-luvun alussa myös ohjelmissa "The Guinness Game, That's Incredible!" ja "Ripley's Believe it or Not".


title: Lynn Hill

text: Vuonna 1999 Hill esiintyi Imax-formaatin elämysurheiluelokuvassa "Extreme".


title: Kimmo Karttunen

text:
Kimmo Lauri Karttunen (27. maaliskuuta 1934 Viipuri – 30. toukokuuta 2000 Helsinki) toimi Lapuan kauppalan- ja kaupunginjohtajana vuosina 1968–1992. Karttunen suoritti oikeustieteen kandidaatin tutkinnon toukokuussa 1963 ja sai varatuomarin arvonimen toukokuussa 1966. Hän toimi Mäntyharjun tuomiokunnan notaarina 1963-1964 ja Heinolan kaupunginsihteerinä 1964-1968.
Lapuan kauppalan- ja kaupunginjohtajana Karttunen toimi 1968-1992. Hän jäi eläkkeelle keväällä 1992. Karttunen sai kaupunkineuvoksen arvonimen jäätyään eläkkeelle 1992.


title: Pettymys

text: Pettymys on rap-artisti Pyhimyksen studioalbumi, joka julkaistiin digijulkaisuna, cd:nä ja vinyylinä 14. elokuuta 2015. Pyhimys sai vision uudesta albumista heinäkuussa 2013 ja teki albumia muun muassa matkustellessaan Argentiinassa tammikuussa 2014. Albumin julkaisukeikka oli Blockfestissä 21. elokuuta 2015.


title: Pettymys

text: "Pettymys" nousi julkaisunsa jälkeen viikolla 34 Suomen virallisen listan ykkössijalle ja Rumban listan ensimmäiseksi.


title: Pettymys

text: Albumin kappaleista "Ei unta ennen Maltsuu" ja "Häiriintyny" julkaistiin tuplasinglenä.


title: Aili Nurminen

text: Aili Linnea Nurminen (16. heinäkuuta 1896 Pori – 27. marraskuuta 1972 Barcelona) oli suomalainen meteorologi, joka oli suomalaisen ilmailumeteorologian uranuurtaja. Elämäntyönsä hän teki Ilmatieteellisen keskuslaitoksen palveluksessa vuosina 1926–1963. Vuonna 1955 Nurminen väitteli tohtoriksi maailman ensimmäisenä naisena ilmatieteen alalta. Häntä pidetään myös Suomen ensimmäisenä arvostettuun asemaan nousseena teknillisten tieteiden naistutkijana.


title: Aili Nurminen

text: Porilaisen vaatturin perheeseen syntynyt Nurminen kirjoitti ylioppilaaksi Porin tyttölyseosta vuonna 1918 ja opiskeli sen jälkeen Helsingin yliopistossa, josta valmistui filosofian kandidaatiksi vuonna 1927. Myöhemmin maisterin tutkinnon suorittanut Nurminen työskenteli Ilmatieteellisellä keskuslaitoksella virkaatekevänä apulaisena, kunnes hänet valittiin joulukuussa 1936 Malmin lentokentälle perustetun erityisen lentosääaseman hoitajaksi lentometeorologin virkaan. Uutta lentosääpalvelua tarvittiin muun muassa Malmin lentokentän myötä alkaneen yölentotoiminnan vaatimia entistä tarkempia sääennustuksia varten.


title: Aili Nurminen

text: Nurminen ryhtyi tehtävässään aktiivisesti kehittämään vasta alkuvaiheessa ollutta suomalaista ilmailumeteorologiaa. Hän oli jo aikaisemmin vuonna 1936 vieraillut opintomatkalla Ruotsissa ja Saksassa, joista saatuja oppeja Ilmatieteellisen keskuslaitoksen lisäksi hän sovelsi käytäntöön myös ilmavoimat. Saksasta Malmille hankittiin uudet havaintolaitteet, joiden käyttäjäksi Nurminen opetteli aikaisemmin täysin miesten hallitsemassa maailmassa. Vuonna 1938 hänestä tuli Suomen ensimmäinen päälentometeorologi. Nurmisen ansiosta Suomen lentosääasemilla otettiin käyttöön kaukokirjoittimet jo vuonna 1939, Posti- ja lennätinlaitos avasi oman kaukokirjoitinliikenteensä vasta sodan jälkeen 1946.


title: Aili Nurminen

text: Talvisodan aikana Nurminen toimi Vaasan lentoaseman meteorologina ja jatkosodan aikana 1941–1942 Porin lentoasemalla, jossa tuolloin oli suuri saksalaisten tukikohta. Nurmista pidettiin niin taitavana, että esimerkiksi Tukholmasta otettiin huonolla säällä häneen yhteyttä ja kysyttiin, voiko lentokoneet lähettää kohti Suomea. Nurmisen väitöskirjan aiheena olivat Suomen sumuolot (”Some aspects of fog with special reference to South Finland”). Väitöskirjansa lisäksi Nurminen julkaisi yli 30 tieteellistä tutkimusta.


title: Aili Nurminen

text: Vuonna 1959 Suomen liike- ja virkanaisten liitto valitsi hänet vuoden naiseksi. Aili Nurminen kuoli 76-vuotiaana lomamatkalla Barcelonassa. Hänen mukaansa on nimetty Suomen Kulttuurirahaston alainen rahasto, jonka tehtävänä on tukea naistutkijoiden väitöskirjatyötä fysiikan ja meteorologian aloilla.


title: Helmi Virtaranta

text: Helmi Virtaranta (o.s. Linna, 19. joulukuuta 1919 Hämeenkyrö – 8. syyskuuta 1999) oli suomalainen kielitieteilijä, kansanperinteen tallentaja ja valokuvaaja. Hänet tunnetaan erityisesti työstään yhdessä aviopuolisonsa Pertti Virtarannan kanssa.


title: Helmi Virtaranta

text: Hämeenkyrössä syntynyt Virtaranta muutti jo kansakouluikäisenä äitinsä mukana Tampereelle ja kirjoitti ylioppilaaksi Tampereen suomalaisesta yhteiskoulusta vuonna 1939. Hän aloitti suomen kielen opiskelun Helsingin yliopistossa vielä samana vuonna ja valmistui lopulta sodan keskeyttämien opintojen jälkeen 1948. Vuotta aikaisemmin Virtaranta oli muuttanut Ruotsiin, kun hänen puolisonsa Pertti Virtaranta sai suomen kielen lehtorin viran Lundin yliopistosta. Pariskunta oli tavannut toisensa jo Helmi Virtarannan lukioaikoina ja avioliiton he solmivat vuonna 1945. Ruotsissa hän kirjoitti puhtaaksi virolaisen Julius Mägisten vaikeaselkoisella käsialalla laatiman "Värmlandsfinska ortnamn" -teoksen.


title: Helmi Virtaranta

text: Helmi ja Pertti Virtaranta tekivät murteenkeruumatkoja vuodesta 1945 lähtien muun muassa eri puolille Suomea, kuten Satakuntaan, Värmlannin suomalaisalueille Ruotsiin sekä Itä-Karjalaan ja Tverin alueelle. Helmi Virtaranta on itse tallentanut eniten karjalaista kansanperinnettä, johon lukeutuu itkuvirsiä ja runoutta sekä erilaisia uskomuksia, satuja ja tarinoita. Hän kirjoitti myös puhtaaksi kaikki pariskunnan keruumatkojen päiväkirjat. Heidän varsinainen suurtyönsä oli vuosina 1968–2001 kuusiosaisena julkaistu "Karjalan kielen sanakirja". Pertti Virtaranta oli teoksen ensimmäinen päätoimittaja vuodesta 1955 alkaen, Helmi puolestaan toimitti teosta 1955–1961 ja työskenteli sen jälkeen toimitussihteerinä 21 vuoden ajan. Vaikka Helmi Virtaranta oli mukana käytännössä kaikkien puolisonsa yli 150 teoksen toimitustyössä, mainitaan hänen nimensä tekijänä ainoastaan kolmessa. Vuonna 1991 Helmi Virtaranta oli yksi Kalevalaseuran myöntämän Kekrinpäivän tunnustuspalkinnon saajista ja Samuli Paulaharju -palkinto hänelle myönnettiin yhdessä miehensä kanssa vuonna 1985.


title: Helmi Virtaranta

text: Helmi Virtaranta tunnettaan myös ansioituneena valokuvaajana, kun hän tallensi keruumatkojen tietolähteitä sekä heidän elinympäristöään. Osan valokuvista kuitenkin otti Pertti Virtaranta, mutta pariskunta ei pitänyt niistä tarkkaa kirjaa, vaan Helmi Virtarannan mukaan itse kohde oli tärkeämpi kuin kuvan ottaja. Heidän matkoiltaan peräisin olevat valokuvat on tallennettu Museoviraston, Suomalaisen Kirjallisuuden Seuran ja Kotimaisten kielten tutkimuskeskuksen arkistoihin. Niitä on ollut esillä lukuisissa näyttelyissä Suomessa ja Pohjoismaissa sekä Keski-Euroopassa ja Karjalan tasavallassa. Helmi Virtaranta osallistui myös Suomen valokuvataiteen museon 1910–1960-lukujen suomalaisia naiskuvaajia esittelevään näyttelyyn vuonna 1992.


title: Wanhan kansan merkkipäivät

text: Wanhan kansan merkkipäivät on suomalaisen agronomin Antto Laihon vuonna 1912 ilmestynyt kirja, joka sisältää vanhoihin merkkipäiviin, viikonpäiviin ja kuukausiin liittyvää kansanperinnettä. Teoksesta on vuoteen 2006 mennessä otettu 14. painosta, joista viimeisimmissä on Marjaliisa Pitkärannan kuvitus.


title: Wanhan kansan merkkipäivät

text: Kirjan sananparsien ja kansanviisauksien sisältämiä neuvoja käytettiin aikoinaan hyväksi maanviljelyksessä ja eläinten hoidossa sekä yleisessä maaseudun arki- ja pyhäpäivien elämässä. Perinne syntyi jo keskiajalla, kun kansa alkoi yhdistelemään katolisen kirkon viettämiin pyhimysten merkkipäiviin maataloudessa esiintyviä töitä sekä säätä koskevia tietoja ja erilaisia havaintoja vuodenkierrosta sekä kasvi- ja eläinkunnasta.


title: Oona Vasko

text: Oona Vasko (s. 24. toukokuuta 1991 Kangasala) on suomalainen ratameloja. Hän on edustanut Kangasalan Melojia ja Pirkka-Melojia.


title: Oona Vasko

text: Vasko voitti heinäkuussa 2012 alle 23-vuotiaiden EM-pronssia kajakkiyksiköiden 1 000 metriltä. Edellinen suomalaismitali vastaavista kisoista oli vuodelta 1998. Vuoden 2015 MM-kilpailuissa Vasko sijoittui 1 000 metrin kajakkiyksiköissä viidenneksi. Hän kilpaili samana vuonna myös Euroopan kisoissa Bakussa.


title: Lalita Babar

text: Lalita Shivaji Babar (s. 2. kesäkuuta 1989) on intialainen yleisurheilija.


title: Lalita Babar

text: Babar sijoittui kahdeksanneksi 10 000 metrin juoksussa Kansainyhteisön kisoissa 2010. Hän sai Incheonin Aasian kisoissa 2014 pronssia 3 000 metrin estejuoksussa ajalla 9.35,37. Hän voitti Aasian-mestaruuden estejuoksussa Wuhanissa 2015 Intian ennätysajalla 9.34,13. Pekingin MM-kilpailuissa 2015 hän paransi alkuerissä maansa ennätyksen aikaan 9.27,86. Loppukilpailussa hän sijoittui kahdeksanneksi ajalla 9.29,64.


title: Mike Conley (nuorempi)

text: Michael Alex ”Mike” Conley jr. (s. 11. lokakuuta 1987 Fayetteville, Arkansas) on yhdysvaltalainen koripalloilija, joka on pelannut NBA:ssa vuodesta 2007 lähtien.


title: Mike Conley (nuorempi)

text: Pelintekijänä pelaavan Conleyn varasi neljännellä vuorolla Memphis Grizzlies, jota tämä on edustanut koko ammattilaisuransa. Kaudella 2012–2013 Conley valittiin NBA:n kakkospuolustustähdistöön. Kausina 2013–2014 ja 2015–2016 hänelle myönnettiin NBA Sportsmanship Award.


title: Mike Conley (nuorempi)

text: Conleyn isä on kolmiloikan olympiavoittaja Mike Conley.


title: Kabange Mupopo

text: Kabange Mupopo (s. 21. syyskuuta 1992) on sambialainen jalkapalloilija, pelipaikaltaan keskikenttäpelaaja, ja 400 metrin juoksija.


title: Kabange Mupopo

text: Mupopo aloitti jalkapallon 11-vuotiaana. Maajoukkuetasolla hän pelasi ensimmäisen kerran alle 17-vuotiaiden ikäluokassa. Hän toimi 2014 Sambian naisten maajoukkueen kapteenina. Afrikan-mestaruuskilpailuissa 2014 Sambia karsiutui alkulohkon jälkeen. Seuratasolla hän edusti 2014 Sambian armeijan seuraa Green Buffaloes.


title: Kabange Mupopo

text: Mupopo aloitti yleisurheilun keväällä 2014. Hän karsiutui 400 metrin välierissä Glasgow'n Kansainyhteisön kisoissa 2014. Hän saavutti Marrakechin Afrikan-mestaruuskilpailuissa 2014 hopeaa 400 metrillä samalla ajalla 51,21 kuin kilpailun voittanut Nigerian Folashade Abugan. Maanosien cupissa Marrakechissa hän sijoittui neljänneksi Sambian ennätysajalla 50,87.


title: Kabange Mupopo

text: Mupopo karsiutui 400 metrin välierissä Pekingin MM-kilpailuissa 2015. Hän voitti samalla matkalla kultaa Brazzavillen Afrikan kisoissa 2015 Sambian ennätysajalla 50,22. Hän karsiutui 400 metrin välierissä Portlandin MM-hallikilpailuissa 2016. Hän voitti samana vuonna 400 metrin Afrikan-mestaruuden Durbanissa ajalla 51,56. Rio de Janeiron olympialaisissa hän karsiutui välierissä. Lontoon MM-kilpailuissa 2017 hän oli 400 metrillä seitsemäs.


title: Kabange Mupopo

text: NR = maan ennätys


title: Acie Law

text: Acie Law IV (s. 25. tammikuuta 1985 Dallas, Texas) on yhdysvaltalainen koripalloilija.


title: Acie Law

text: Pelintekijänä pelaavan Law'n varasi 11. vuorolla Atlanta Hawks, jota tämä edusti kahden kauden ajan. Law pelasi NBA:ssa vuoteen 2011 asti edustaen viittä eri seuraa, minkä jälkeen hän siirtyi Eurooppaan. Serbiassa pelaamisen jälkeen Law siirtyi kreikkalaiseen Olympiakos BC:hen, jossa hän voitti Kreikan mestaruuden vuonna 2012 ja Euroliigan mestaruudet vuosina 2012 ja 2013.


title: Acie Law

text: Law oli sukua baseballpelaaja Ernie Banksille.


title: Javaris Crittenton

text: Javaris Cortez Crittenton (s. 31. joulukuuta 1987 Atlanta, Georgia) on yhdysvaltalainen kilpauransa päättänyt koripalloilija. Hän sotkeutui jengielämään ja sai vuonna 2009 loppukauden kestäneen pelikiellon aseiden tuomisesta pukuhuoneeseen. Elokuussa 2011 Crittenton syyllistyi tappoon, josta hänet tuomittiin vuonna 2015 vankilaan 23 vuodeksi.


title: Javaris Crittenton

text: Pelintekijänä pelanneen Crittentonin varasi 19. vuorolla Los Angeles Lakers. Crittenton pelasi NBA:ssa kahden kauden ajan vuosina 2007–2009 edustettuaan Lakersin lisäksi Memphis Grizzliesiä ja Washington Wizardsia, minkä jälkeen hän pelasi lyhyesti vielä Kiinassa vuonna 2010 ja D-liigassa vuonna 2011.


title: Javaris Crittenton

text: Joulukuussa 2009 Crittenton ja Gilbert Arenas toivat käsiaseita Wizardsin pukuhuoneeseen. Tapahtuma johti kummankin loppukauden kestäneeseen pelikieltoon ja palkanmenetykseen.


title: Javaris Crittenton

text: Crittentonin tekemien NBA-pelaajasopimusten arvo oli Sports-Referencen mukaan yli neljä miljoonaa dollaria.


title: Javaris Crittenton

text: Crittentonin kerrotaan liittyneen Crips-katujengiin NBA-uransa alussa. Elokuussa 2011 hän – oletettavasti aikomuksenaan ampua liikkuvasta autosta toista Cripsin jäsentä – osui 22-vuotiasta neljän lapsen äitiä Julian Jonesia alavartaloon, omien sanojensa mukaan vahingossa. Valtimoverenvuodon saanut Jones kuoli sairaalassa leikkauksessa. Sovittelun jälkeen Crittenton tuomittiin keväällä 2015 taposta 23 vuodeksi vankilaan.


title: Shaunae Miller-Uibo

text: Shaunae Miller-Uibo (o.s. Miller, s. 15. huhtikuuta 1994) on bahamalainen pikajuoksija, jonka päämatkoja ovat 200 ja 400 metrin juoksut.


title: Shaunae Miller-Uibo

text: Miller voitti 400 metrin olympiakultaa Rio de Janeirossa 2016 ennätysajallaan 49,44. Hän heittäytyi maaliin, ja kukisti Allyson Felixin 0,07 sekunnilla. Pekingin MM-kilpailuissa 2015 Miller saavutti 400 metrillä hopeaa ajalla 49,67. Lontoon MM-kilpailuissa 2017 hän saavutti pronssia 200 metrillä ajalla 22,15 ja oli 400 metrillä neljäs. Moskovan MM-kilpailuissa 2013 hän sijoittui 200 metrillä neljänneksi. Sopotin sisäratojen MM-kilpailuissa 2014 hän saavutti 400 metrillä pronssia ajalla 52,06. IAAF World Relays -kilpailuissa 2017 hän voitti kultaa 4 × 400 metrin sekaviestissä. Gold Coastin Kansainyhteisön kisoissa 2018 hän voitti kultaa 200 metrillä ajalla 22,09.


title: Shaunae Miller-Uibo

text: Vuonna 2010 Miller saavutti 400 metrillä alle 20-vuotiaiden maailmanmestaruuden ja vuotta myöhemmin alle 18-vuotiaiden maailmanmestaruuden.


title: Shaunae Miller-Uibo

text: Millerin ennätys 400 metrillä on 48,97 ja 200 metrillä 21,88. Molemmat ajat ovat Bahaman ennätyksiä. Hän sivusi Irina Privalovan 300 metrin juoksun sisäratojen maailmanennätystä 35,45 New Yorkissa 3. helmikuuta 2018.


title: Shaunae Miller-Uibo

text: Miller on naimisissa virolaisen kymmenottelijan Maicel Uibon kanssa.


title: Kerim Mrabti

text: Abdallah "Kerim" Mrabti (s. 20 toukokuuta 1994 Nacka, Ruotsi) on ruotsalainen jalkapalloilija. Mrabti on 175 cm pitkä ja painaa 75 kg. Hän edustaa Djurgårdens IF:ää Ruotsin jalkapallon pääsarjassa Allsvenskanissa. Pelipaikaltaan hän on keskikenttäpelaaja.


title: Kerim Mrabti

text: Kerim aloitti jalkapalloilun 5-vuotiaana Enköping SK:ssa. 17-vuotiaana hän pääsi seuran miesten A-joukkueeseen ja oli mukana voittamassa seuralle Division 2 -mestaruutta (Ruotsin jalkapallon 4:s korkein sarjataso). Vuonna 2013 hän siirtyi IK Sirius -joukkueeseen ja noli nostamassa sitä Superettaniin (Ruotsin toiseksi korkeimmalle sarjatasolle). 2015 IK Sirius möi hänet Djurgårdens IF:lle. Kerimin äidinisä ja -äiti ovat Suomesta ja Kerimin isä on Tunisiasta lähtöisin.


title: Belaynesh Oljira

text: Belaynesh Oljira (s. 26. kesäkuuta 1990) on etiopialainen kestävyysjuoksija. Moskovan MM-kilpailuissa 2013 hän saavutti pronssia 10 000 metrillä ajalla 30.46,98. Vuotta aiemmin Lontoon olympialaisissa 2012 Oljira oli 10 000 metrillä viides ajalla 30.45,56. Hän sai samalla matkalla pronssia Afrikan-mestaruuskilpailuissa 2014 ja oli yhdeksäs MM-kilpailuissa 2015.


title: Belaynesh Oljira

text: Oljira on sijoittunut maastojuoksun MM-kilpailujen henkilökohtaisessa kilpailussa kymmenenneksi 2011, kolmanneksi 2013, yhdeksänneksi 2015 ja kahdeksanneksi 2017. Joukkuekilpailussa hän on saavuttanut kultaa 2015 sekä hopeaa 2011, 2013 ja 2017


title: Lystrosaurus

text: Lystrosaurus (nimen merkitys: "”lapiolisko”") on sukupuuttoon kuollut dikynodontteihin kuuluva terapsidisuku, joka eli permikauden lopulla ja triaskauden alussa noin 252,3–251,3 miljoonaa vuotta sitten. Suurimmillaan sen levinneisyys oli lähestulkoon maailmanlaajuinen. Tuohon aikaan maailman mantereet muodostivat Pangea-jättiläismantereen. "Lystrosaurus" on yksi harvoista maaselkärankaisten suvuista, jotka selvisivät permikauden lopun joukkotuhosta. Varhaistriaskauden alkupuolella se oli yleisin selkärankainen maaeläin.


title: Lystrosaurus

text: "Lystrosauruksen" fossiileja on löydetty Etelä-Afrikasta, Intiasta, Etelämantereelta, Kiinasta ja Venäjältä. Lisäksi Etelä-Amerikasta löytynyt jalustinluu ja Australiasta löydetyt jalanjälkifossiilit saattavat olla "Lystrosauruksesta" peräisin. Permikaudella "Lystrosaurus" oli vain keskivertaisen yleinen, mutta kun maapallonhistorian pahin joukkosukupuutto sitten permikauden lopussa hävitti suuren osan elämästä, "Lystrosaurus" oli yksi harvoista selviytyneistä maaselkärankaisista. Se selvisi kun monet kauan olemassa olleet kehityslinjat kuolivat pois.


title: Lystrosaurus

text: Triaskauden alussa "Lystrosaurusten" määrä kasvoi räjähdysmäisesti. sopeutumislevittäytymisen avulla syntyi useita "Lystrosaurus"-lajeja, jotka levittäytyivät eri puolille Pangeaa. Nämä lajit täyttivät tyhjentyneitä ekologisia lokeroita, luoden "Lystrosaurukselle" suurin piirtein maailmanlaajuisen levinneisyyden. "Lystrosaurukset" todellakin hallitsivat varhaistriaskauden alussa maisemaa. Ne kattoivat noin 90 % kaikista maaselkärankaisista Indus-vaiheen aikana, mutta geologisessa aikaskaalassa melko pian muut dikynodontit kuten "Kannemeyeria" korvasivat "Lystrosauruksen", ja suuret lihansyöjät ilmestyivät taas kuvaan.


title: Lystrosaurus

text: "Lystrosaurus" oli kasvinsyöjä. Sillä oli lyhyt kuono, suuret silmäkuopat, ja dikynodonteille tyypilliseen tapaan sarveistunut nokka sekä kaksi kulmahammasta yläleuassa. Näitä kahta hammasta lukuun ottamatta eläimellä ei ollut hampaita. Suurin "Lystrosaurus"-laji kasvoi 2,5 metriä pitkäksi ja pienin 0,6-metriseksi. "Lystrosaurus" kasvoi aikuiseksi nopeasti, mikä on voinut edistää sen selviytymistä permikauden joukkosukupuutosta.


title: Lystrosaurus

text: Afrikasta löytyneitä lajeja ovat "Lystrosaurus murrayi", "L. declivis", "L. curvatus", "L. platyceps", "L. mccaigi" ja "L. oviceps". Lajit "L. curvatus" ja "L. maccaigi" tunnetaan permikauden kerrostumista Karoosta Etelä-Afrikasta. Ne elivät alueen tulvatasangoilla ennen joukkotuhoa, ja niistä vain "L. curvatus" selvisi triaskaudelle. "L. murrayi" ja "L. declivis" ilmestyvät aineistoon vasta triaskauden puolella. "Lystrosaurus" on yksi yleisimmistä Karoosta löydetyistä terapsidifossiileista, ja se onkin ainoa terapsidi, joka on yleinen varhaistriaskauden kerrostumissa.


title: Lystrosaurus

text: G. I. Blom löysi "Lystrosaurus georgi"-lajin luurangon Vetluga-joen rannan triaskautisista kerrostumista Venäjältä vuonna 1958. Se luokiteltiin sukuun "Dicynodon" kuuluvaksi, kunnes Kalandadze määritteli sen uuden arvion perusteella "Lystrosaurukseksi" vuonna 1975. Intiasta löydetty "Lystrosaurus" on tunnistettu lajiksi "L. curvatus". "L. weidenreichi" puolestaan on löydetty triaskauden kerrostumasta Kiinasta. Se saattaa kuitenkin olla sama kuin "L. hedini", sillä Young kuvasi sen puutteellisen löydön perusteella vuonna 1939. Kiinasta tunnetaan myös "Lystrosaurus hedini" ja "L. curvatus".


title: Lystrosaurus

text: Ensimmäinen Etelämantereelta löytynyt "Lystrosaurus"-fossiili löydettiin 4. joulukuuta 1969. Se oli vasta toinen Etelämantereelta löydetty luufossiili, sillä ensimmäinen luu löytyi vuotta aiemmin. Monet etelämantereelta löytyneet "Lystrosauruksen" jäänteet ovat sirpaleisia, eikä niistä ole voinut määrittää lajia. Esimerkiksi paljon eri kokoisia "Lystrosaurusten" kulmahampaita, joissa näkyy eläinten syömistä kasveista tulleita kulumisjälkiä, on löydetty. Hampaat ovat todennäköisesti peräisin eri ikäisistä "Lystrosauruksista". Jotkin Etelämantereen "Lystrosaurus"-fossiilit ovat niin kokonaisia, että niiden avulla on voitu määrittää siellä eläneen ainakin lajit "Lystrosaurus murrayi" ja ”primitiivinen” "Lystrosaurus curvatus". Myös "L. maccaigi" tunnetaan Etelämantereelta.


title: Lystrosaurus

text: Koska "Lystrosaurus"-lajeista ”primitiivisimmät”, "L. curvatus" ja "L. murrayi", vaikuttavat olevan olleet myös laajimmalle levinnet, ne saattavat edustaa sopeutumislevittäytymisen alkulajeja, joista erikoistuneemmat lajit erilaistuivat omilla alueillaan. "Lystrosaurus"-lajien löytöpaikat eri mantereilla viittaavat näiden alueiden olleen ennen yhteydessä toisiinsa mahdollistaen lajien yhtenäiset esiintymisalueet. Tämä onkin yksi todiste siitä, että yhtenäinen jättiläismanner oli kerran olemassa.


title: Lystrosaurus

text: "Lystrosaurus" kuuluu kladiin Bidentalia, yläheimoon Dicynodontoidea ja heimoon Lystrosauridae. Täten se on myös läheistä sukua Kannemeyeriiformesille. "Lystrosauruksen" tyyppilajin, "Lystrosaurus murrayi", kuvasi tieteelle Thomas Henry Huxley alun perin nimellä "”Dicynodon” murrayi" vuonna 1859. "L. declivis" -lajin taas kuvasi Richard Owen vuonna 1860 nimellä "”Ptychognathus” declivis", mutta "”Ptychognathus”"-nimen oli jo käyttänyt Stimpson vuonna 1854. Nimen "Lystrosaurus" antoi vasta Cope vuonna 1870.


title: Lystrosaurus

text: Sidor (2003), lisätty "Kwazulusaurus" Maisch, (2002):


title: Lystrosaurus

text: Surkov "et al." (2005):


title: Etyyli-3-fenyyliglysidaatti

text: Etyyli-3-fenyyliglysidaatti eli fenyyliglysidiinihapon etyyliesteri (CHO) on epoksideihin ja estereihin kuuluva orgaaninen yhdiste. Yhdistettä käytetään hajuisteissa ja eräissä elintarvikkeissa aromiaineena. Se on täysiun synteettinen yhdiste eikä sitä tunneta esiintyvän luonnossa.


title: Etyyli-3-fenyyliglysidaatti

text: Huoneenlämpötilassa etyyli-3-fenyyliglysidaatti on väritöntä tai kellertävää nestettä. Yhdiste on veteen liukenematonta, mutta liukenee etanoliin, dietyylieetteriin ja moniin muihin orgaanisiin liuottimiin. Aineen tuoksu ja maku ovat hedelmäisiä ja muistuttavat mansikkaa ja hunajaa. Etyyli-3-fenyyliglysidaatille on myönnetty GRAS-status (generally recognized as safe) eikä sen ole todettu aiheuttavan yliherkkyys- tai ärsytysoireita.


title: Etyyli-3-fenyyliglysidaatti

text: Etyyli-3-fenyyliglysidaattia voidaan valmistaa hapettamalla etyylikinnamaattiia m-klooriperbentsoehapolla, jolloin etyylikinnamaatin kaksoisidos hapettuu muodostaen epoksidirenkaan tai emäksen läsnä ollessa bentsaldehydistä ja etyyliklooriasetaatista niin kutsutulla Darzens-kondensaatiolla. Kolmas tapa on hopeafenyyliglysidaatin reaktio etyylijodidin kanssa.


title: Etyyli-3-fenyyliglysidaatti

text: Etyyli-3-fenyyliglysidaattia käytetään tuomaan mansikanhajua hajusteisin ja sillä on suhteellisen pitkäkestoinen tuoksu. Lisäksi yhdistettä voidaan lisätä kosmetiikkatuotteisiin kuten saippuoihin, voiteisiin ja pesuaineihin. Elintarviketeollisuudessa sitä käytetään muun muassa mansikkajäätelöissä aromiaineena. Samoihin tarkoituksiin käytetään myös etyyli-3-fenyyliglysidaattia rakenteeltaan läheisesti muistuttavaa etyylimetyylifenyyliglysidaattia.


title: Miesten keihäänheitto yleisurheilun maailmanmestaruuskilpailuissa 2015

text: Miesten keihäänheitto oli yksi laji yleisurheilun maailmanmestaruuskilpailuissa 2015. Kilpailun karsinnat pidettiin 24. elokuuta 2015. Loppukilpailu pidettiin 26. elokuuta. Kilpailun voitti kenialainen Julius Yego, joka heitti oman ennätyksensä sekä maailman kauden kärkituloksen 92,72 metriä. Toiseksi sijoittui egyptiläinen Ihab Abdelrahman El Sayed ja kolmanneksi suomalainen Tero Pitkämäki.


text: Karsintaraja loppukilpailuun oli 83,00 metriä.


title: Haladžit

text: Haladžit ovat turkkilaista haladžin kieltä puhuva kansa Iranissa. Aikanaan heitä asui myös laajasti muualla Lähi-idässä, mutta he ovat sittemmin sulautuneet muihin kansoihin. Uskonnoltaan he ovat šiialaisia. Haladžien asuttamasta alueesta käytetään joskus nimitystä Haladžistan. 1960- ja 1970-luvulla haladžin kieltä puhuvia arveltiin olevan parikymmentätuhatta, mutta heidän nykytilanteestaan tiedetään vähän. Ylipäätänsä he ovat pitkälti persialaistuneet.


title: Haladžit

text: Tavallisimman käsityksen mukaan haladžit ovat alkuperältään turkkilainen kansa. Toisen teorian mukaan he polveutuvat hefthaliiteistä. Joidenkin lähteiden mukaan heitä muutti 900-luvulla nykyisen Afganistanin alueelle esimerkiksi Ghazniin, jossa he muodostivat sittemmin yhden Afganistanin pataanien kolmesta pääasiallisesta heimoliittoumasta. Oletettavasti he omaksuivat myös paštun kielen. Muita haladžeja muutti 1000-luvulla Persian ja Lähi-idän alueelle. Vaikka muuttajia oli suhteellisen paljon he levittäytyivät suurelle alueelle ja sulautuivat tavallisesti muihin heimoihin. He jättivät jälkeensä paikannimiä, kuten Halaçin, Halaçlarin ja Halaçlın kylät Turkissa. Krimin niemimaalla on Khalaj-niminen kylä ja yhden teorian mukaan Kalatš-na-Donu Venäjällä on saanut nimensä haladžien mukaan.


title: Haladžit

text: Nykyisen Iranin alueella suuri joukko haladžeja muutti Markazīn maakunnan alueelle. Joidenkin tietojen mukaan he saapuivat alueelle Anatoliasta ja heidän tiedetään asettuneen paikalle ennen Timur Lenkin (1336–1405) valtakautta. Masʿud Kayhānin mukaan heitä oli alueella vuosina 1932–33 yhteensä 17 500 ja 1960-luvulla Gerhard Doerfer arvioi heitä olevan noin 17 000. Aikanaan joukko haladžeja muutti Fārsin alueelle, mutta siellä he ovat ajan saatossa sulautuneet kaškaihin. Tosin jotkut tutkijat pitävät kaškaita ylipäätään vain haladžien alaryhmänä.


title: Emily Infeld

text: Emily Infeld (s. 21. maaliskuuta 1990 University Heights, Ohio) on yhdysvaltalainen kestävyysjuoksija, joka kilpailee 5 000 ja 10 000 metrin juoksussa. 163 senttimetriä pitkä ja 49 kilogrammaa painava Infeld edustaa Bowerman Track Clubia.


title: Emily Infeld

text: Infeld saavutti yllättäen pronssia 10 000 metriltä vuoden 2015 MM-kilpailuista Pekingistä ajalla 31.43,49. Hän ohitti loppusuoralla maannaisensa Molly Huddlen, kun tämä tuuletti liian aikaisin. Rio de Janeiron olympialaisissa 2016 hän oli samalla matkalla yhdestoista ja Lontoon MM-kilpailuissa 2017 kuudes.


title: Emily Infeld

text: Infeld oli mukana myös vuoden 2013 maastojuoksun MM-kilpailuissa ollen joukkuekilpailun neljäs ja henkilökohtaisen kilpailun 21:s.


title: Cassandra Tate

text: Cassandra Tate (s. 11. syyskuuta 1990 Hammond) on yhdysvaltalainen juoksija, joka kilpailee pääosin 400 metrin aitajuoksussa. 175 senttimetriä pitkän ja 61 kilogrammaa painavan Taten valmentajana toimii Dennis Shaver.


title: Cassandra Tate

text: Tate selviytyi vuoden 2015 MM-kilpailuissa Pekingissä finaaliin 400 metrin aidoissa. Finaalissa hän saavutti pronssia ajalla 54,02. Lontoon MM-kilpailuissa 2017 hän sijoittui samassa lajissa seitsemänneksi. Vuoden 2014 sisäratojen MM-kilpailuista Puolan Sopotista Tate saavutti kultaa pitkästä viestistä.


title: Cassandra Tate

text: Tate voitti NCAA:n mestaruuden 400 metrin aitajuoksussa 2012.


title: Gabriela Petrova

text: Gabriela Petrova (, s. 29. kesäkuuta 1992 Haskovo) on bulgarialainen kolmiloikkaaja.


title: Gabriela Petrova

text: Petrova voitti kultaa vuoden 2013 alle 23-vuotiaiden EM-kilpailuista Tampereelta tuloksella 13,91. Vuoden 2014 EM-kilpailuissa hän oli viides. Petrova saavutti hopeaa vuoden 2015 sisäratojen EM-kilpailuista tuloksella 14,52. Hän oli mukana vuoden 2015 MM-kilpailuissa Pekingissä, jossa hän sijoittui finaalin neljänneksi omalla ennätyksellään 14,66. Kazakstanin Olga Rypakova ohitti Petrovan viimeisellä kierroksella.


title: Gabriela Petrova

text: Petrova jäi kiinni dopingaine meldoniumista harjoituskaudella tehdyssä testissä 6. helmikuuta 2016. Kansainvälinen yleisurheiluliitto palautti Petrovalle kilpailuluvan huhtikuussa 2016 ja kumosi väliaikaisen kilpailukiellon.


title: Gabriela Petrova

text: Petrova karsiutui loppukilpailusta Amsterdamin EM-kilpailuissa ja Rio de Janeiron olympialaisissa 2016 sekä Lontoon MM-kilpailuissa 2017. Hän sijoittui 11:nneksi Birminghamin sisäratojen MM-kilpailuissa 2018.


title: Spencer Hawes

text: Spencer Mason Hawes (s. 28. huhtikuuta 1988 Seattle, Washington) on yhdysvaltalainen koripalloilija.


title: Spencer Hawes

text: Sentterinä pelaavan Hawesin varasi 10. vuorolla Sacramento Kings, jota tämä edusti kolmen kauden ajan. Tämän jälkeen Hawes edusti neljä kautta Philadelphia 76ersia. Vuoden 2014 jälkeen hän on edustanut useita muita NBA-seuroja.


title: Spencer Hawes

text: Hawes on sukua NBA:ssa pelanneelle Steve Hawesille.


title: Aaron Gray

text: Aaron Michael Gray (s. 7. joulukuuta 1984 Tarzana, Kalifornia) on yhdysvaltalainen koripallovalmentaja ja kilpauransa päättänyt koripalloilija.


title: Aaron Gray

text: Sentterinä pelanneen Grayn varasi 49. vuorolla Chicago Bulls, jota tämä edusti kolmen kauden ajan. Tämän jälkeen Gray edusti kolmea muuta NBA-seuraa.


title: Aaron Gray

text: Gray päätti lopettaa pelaajauransa kesäkuussa 2015. Hän oli saanut sydämeensä veritulpan kesällä 2014 eikä pelannut tämän jälkeen. Gray siirtyi Detroit Pistonsin apuvalmentajaksi ja valmentaa myös D-liigajoukkue Grand Rapids Drivessa.


title: Esteban Chaves

text: Jhoan Esteban Chaves Rubio (s. 17. tammikuuta 1990 Bogotá, Kolumbia) on kolumbialainen maantiepyöräilijä, joka on edustanut vuodesta 2014 lähtien australialaista Orica/Mitchelton-Scott-joukkuetta. 164 senttimetriä pitkä ja 55 kilogrammaa painava Chaves on erikoistunut mäkiajoon.


title: Esteban Chaves

text: Chaves voitti vuonna 2011 Tour de l’Avenirin kokonaiskilpailun. Vuonna 2015 hänen Orica-GreenEDGE-tallinsa voitti Giro d'Italian ensimmäisenä etappina ajetun joukkueaika-ajon. Hän myös piti nuorten kilpailun johtajan valkoista paitaa neljännen etapin jälkeen. Vuoden 2015 Espanjan ympäriajossa Chaves voitti toisen ja kuudennen etapin. Hän piti kokonaiskilpailun johtajan paitaa etappien 2–4 ja 6–8 jälkeen, ja johti kilpailun aikana myös piste-, mäkikiri- ja yhdistelmäkilpailuja.


title: Esteban Chaves

text: Chaves voitti 14. etapin Italian ympäriajossa 2016. Hän nousi kokonaiskilpailun johtoon oltuaan kolmas 19. etapilla. Seuraavan päivän toiseksi viimeisellä etapilla Vincenzo Nibali ohitti hänet ja Chaves sijoittui kokonaiskilpailussa lopulta toiseksi 52 sekuntia Nibalille hävinneenä. Saman vuoden Espanjan ympäriajossa hän sijoittui Nairo Quintanan ja Chris Froomen jälkeen kolmanneksi. Lokakuussa hän voitti Lombardian ympäriajon kukistettuaan loppukirissä irtiottokumppaninsa Diego Rosan ja Rigoberto Uranin. Hänestä tuli ensimmäinen kolumbialainen pyöräilyn "monumentin" voittaja.


title: Esteban Chaves

text: Chaves voitti kuudennen etapin Italian ympäriajossa 2018.


title: Esteban Chaves

text: Lähteet: Pro Cycling Stats, Cycling Archives


Esteban Chaves


title: Jeroen Dubbeldam

text: Jeroen Dubbeldam (s. 15. huhtikuuta 1973 Zwolle) on alankomaalainen esteratsastuksen olympiavoittaja, maailmanmestari ja Euroopan-mestari. Dubbeldam on 186 senttimetriä pitkä ja painaa 82 kilogrammaa.


title: Jeroen Dubbeldam

text: Dubbeldam saavutti henkilökohtaisen kilpailun olympiakultaa vuoden 2000 kesäolympialaisista Sydneystä hevosellaan "De Sjiem". Hän oli samoissa kisoissa myös joukkuekilpailun viides. MM-kilpailuista Dubbeldamilla on kolme kultaa, joista yksi on henkilökohtainen. EM-kilpailuista hän on saavuttanut kolme kultaa ja kolme pronssia. Ensimmäisen henkilökohtaisen EM-kultansa hän saavutti vuonna 2015 Aachenista hevosellaan "SFN Zenith N.O.P."


title: Sikojärvi (Salo)

text: Sikojärvi on melko pieni järvi Suomusjärvellä Salossa Varsinais-Suomessa, joka kuuluu Kiskonjoki–Perniönjoki-päävesistöön. Sikojärvi kuuluu Varsinais-Suomen ELY:n ympäristövastuualueeseen.


title: Lystrosauridae

text: Lystrosauridae on sukupuuttoon kuollut dikynodonttiterapsidien heimo, joka esiintyi permikauden lopulla ja triaskauden alkupuolella. Sen jäsenet ovat keski- ja suurikokoisia dikynodontteja, joilla on vahvasti vatsanpuoleisesti jatkuva kuono, jossa teräväkulmainen nurkka. Heimoon kuuluvat "Lystrosaurus", "Kwazulusaurus" ja "Euptychognathus".


title: Lystrosauridae

text: Koska Lystrosauridae kuuluu kladiin Bidentalia ja yläheimoon Dicynodontoidea, se on läheistä sukua kladille Cryptodontia. Cryptodontia kuuluu myös Bidentaliaan, mutta ei Dicynodontoideaan. Muut Dicynodontoideaan kuuluvat kladit kuten Kannemeyeriiformes ovat kuitenkin sille vielä läheisempää sukua. Kun von Huene oli vuonna 1942 kuvannut "Euptychognathus bathyrhynchusin", hän oli antanut sille nimen "”Dicynodon” bathyrhynchus". Vuoden 2011 tutkimuksessaan Christian F. Kammerer tutkimusryhmineen siirsi sen ominaisuuksiensa perusteella uuteen sukuun "Euptychognathus" ja heimoon Lystrosauridae.


title: Lystrosauridae

text: Kammerer "et al." (2011):


title: Lystrosauridae

text: Sidor (2003), lisätty "Kwazulusaurus" Maisch, (2002):


title: Vesa Vares

text: Vesa Vares (s. 1963) on suomalainen valtiotieteen tohtori, poliittisen historian tutkija ja Turun yliopiston professori. Vares on Turun yliopiston Eduskuntatutkimuksen keskuksen varajohtaja.


title: Vesa Vares

text: Vares toimii vuodesta 2015 alkaen Turun yliopiston poliittisen historian professorina.


title: Naisen kasvot (vuoden 1938 elokuva)

text: Naisen kasvot () on Gustaf Molanderin ohjaama ruotsalainen elokuva vuodelta 1938. Tarina pohjautuu Francis de Croissetin näytelmään "Il etait une fois". Elokuvan pääosassa on Ingrid Bergman.


title: Naisen kasvot (vuoden 1938 elokuva)

text: Tulipalossa kasvonsa vahingoittanut nainen on rikollisjoukkueen päällikkö. Tarina saa kuitenkin uuden käänteen, kun hän nyrjäyttää nilkkansa ja joutuu lääkärinhoitoon. Lääkäri lupaa korjata kasvojen vauriot, mutta kehottaa häntä muuttumaan myös sisäisesti. Nainen on kuitenkin sopinut menevänsä kotiopettajaksi rikkaaseen perheeseen, josta on tarkoitus huijata rahat. Hän rakastuu ja hänen omatuntonsa herää.


title: Vornantie

text: Vornantie on museotie Lieksan ja Joensuun rajalla. Se kulkee Lieksan Vornasta yhdystielle 15832 Joensuun puolelle ja on osa yhdystietä 5077 eli Vornan maantietä. Maantien rakennuttivat venäläiset pikkuvihan aikana 1741–1743. Tienrakennus saatettiin päätökseen Turun rauhan solmimisen aikoihin 1743. Tien varrella taisteltiin Suomen sodan yhteydessä 8. lokakuuta 1808. Vornan taistelun muistomerkki on museotien varrella. Maantie liittyy maisemallisesti ja kulttuurihistoriallisesti vahvistettuun suojelualueeseen.


title: Vornantie

text: Vornantie kulkee kauniin vesistöjen ja metsän ympäröimän kapean harjun päällä. Museotieksi Vornantie hyväksyttiin vuonna 1982. Pituudeltaan museotie on 2,7 kilometriä ja se on sorapintainen. Eno-Lieksa-maantie kulki museotien väylää, kunnes uusi tie, nykyinen seututie 518, valmistui 1962.


title: Vornantie

text: Vuonna 2017 tehdyssä katselmuksessa konsultti Martti Piltz tieliikennemuseo Mobiliasta sanoi, että tie erittäin hyvin säilynyt tierakenteena, sitä on hyvin hoidettu ja harjun myötä mutkitteleva tielinjaus on pysynyt vuosisatojen ajan pääosin ennallaan; myöskään kaivuutyöt eivät ole rikkoneet tien vanhoja rakenteita. Destian maisema-arkkitehti Laura Soosalu kuvasi tien alkupäätä sykähdyttäväksi: "Harjumaisena ja lammet, miljöö kokonaisuudessaan on tosi hieno. Kun historiaan uppoutuu lähemmin, tulee esille monia nyansseja.


title: Vornantie

text: Vornantie sisältyy Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Naisten Superpesiksen kausi 1993

text: Naisten Superpesiksen kaudella 1993 pelattiin kahdentoista joukkueen kaksinkertainen sarja, jonka lisäksi kukin joukkue kohtasi ns. paikallisvastustajansa kaksi kertaa. Sarjan kahdeksan parasta jatkoi otteluita Suomen mestaruudesta pudotuspelein.Urheilulehden arvopelaajat: Riikka Nieminen ja Olli Hartikainen.


title: Tatjana Grigorjeva

text: Tatiana Grigorieva (, s. 8. lokakuuta 1975 Pietari, Neuvostoliitto) on australialainen kilpauransa päättänyt seiväshyppääjä. Hän voitti urallaan olympiapronssia Sydneyn olympiakisoissa 2010 sekä pronssia Sevillan MM-kilpailuissa 1999. Urheilu-uransa jälkeen Grigorieva on esiintynyt Australian Dancing with the Stars -ohjelmassa () sekä "Gladiators"-sarjan uudelleenkuvauksessa.


title: Ari Uino

text: Ari Juhani Uino (s. 1954) on suomalainen historiantutkija ja dosentti.


title: Ari Uino

text: Uino väitteli tohtoriksi 1985, väitöskirja käsitteli Urho Kekkosen poliittista kehitystä vuoteen 1936 saakka. Hän on toimittanut sittemmin useita Urho Kekkosen elämänvaiheita käsitteleviä teoksia. Uino on isänsä kautta sukua Sylvi Kekkoselle.


title: Ari Uino

text: Uino on toiminut vuodesta 1987 alkaen Helsingin yliopiston Suomen historian dosenttina.


title: Ante Aikio

text: Ante Aikio, pohjoissaameksi Luobbal Sámmol Sámmol Ánte (s. 1977) on suomensaamelainen kielitieteilijä, joka vuodesta 2015 alkaen toimii saamen kielen professorina Saamelaisessa korkeakoulussa Koutokeinossa Norjassa. Tätä ennen hän on toiminut saamen kielen professorina Oulun yliopiston alaisessa Giellagas-instituutissa. Aikion suomen ja karjalan saamelaisia lainasanoja käsittelevä väitöskirja ilmestyi vuonna 2009. Lisäksi Aikio on tutkinut laajasti uralilaisten kielten äännehistoriaa ja etymologiaa sekä saamelaisten etnolingvististä menneisyyttä ja toimittanut professori Pekka Sammallahden 60-vuotisjuhlakirjan yhdessä Jussi Ylikosken kanssa.


title: Arvo Junnila

text: Arvo Nestori Junnila (28. toukokuuta 1903 Kiikka – 10. helmikuuta 2003 Helsinki) oli suomalainen matemaatikko, joka teki elämäntyönsä Suomi-yhtiön vakuutusmatemaatikkona ja pitkäaikaisena johtajana.


title: Arvo Junnila

text: Arvo Junnilan vanhemmat olivat maanviljelijä Nestori Junnila ja Selma Maria Niemi. Hän kirjoitti ylioppilaaksi Tyrvään suomalaisesta yhteiskoulusta vuonna 1923 ja valmistui Helsingin yliopistosta filosofian kandidaatiksi vuonna 1928 ja lisensiaatiksi vuonna 1936 sekä väitteli tohtoriksi saksankielisellä väitöskirjallaan vuonna 1936. Junnila työskenteli matematiikan assistenttina Helsingin yliopistossa vuosina 1929–1933 ja Teknillisessä Korkeakoulussa vuosina 1932–1934, vakuutusyhtiö Suomen apulaismatemaatikkona vuosina 1933–1948, yliaktuaarina 1948–1953, apulaisjohtajana vuosina 1950–1953 ja toimitusjohtajana vuosina 1954–1970. Hän luennoi vakuutusmatematiikasta Tampereen yliopistossa vuosina 1975–1977. Lisäksi hän toimi sosiaaliministeriön vakuutusosaston asiantuntijana vuosina 1962–1970. Junnila toimi Suomen Aktuaariyhdistyksen puheenjohtajana vuosina 1947–1956 ja hänet kutsuttiin sen kunniajäseneksi vuonna 1976.


title: Arvo Junnila

text: Hänen nuorempi veljensä on kokoomuspoliitikko Tuure Junnila.


title: Leikkauspolitiikan vastainen liike

text: Leikkauspolitiikan vastaiseksi liikkeeksi () kutsutaan vuosien 2008–2009 taantuman sekä vuonna 2010 alkaneen euroalueen velkakriisin jälkeen lähinnä Euroopan unionin alueella ja Pohjois-Amerikassa syntyneitä kansalaisliikkeitä, jotka vastustavat eri maiden hallitusten ajamaa leikkauspolitiikkaa ja talouskuria. Niiden toimintatavat ja organisoituminen vaihtelevat, osa liikkeistä nojaa toimintansa pelkästään ruohonjuuritason kansalaisaktivismiin, kun taas jotkut ovat järjestäytyneet jopa poliittisiksi puolueiksi.


title: Leikkauspolitiikan vastainen liike

text: Leikkauspolitiikan vastainen liike sai alkunsa Kreikasta keväällä 2010, jolloin maassa nähtiin suuria mielenosoituksia EU:n ja Kansainvälisen valuuttarahaston vaatimia budjettileikkauksia vastaan. Protesteihin osallistui kymmeniätuhansia ihmisiä ja ajoittain ne laajenivat myös väkivaltaisiksi yhteenotoiksi poliisin kanssa. Marraskuussa 2010 Irlannin pääkaupungissa Dublinissa järjestettiin yksi maan kaikkien aikojen suurimmista mielenosoituksista, johon osallistui yli 100 000 ihmistä. Ammattiliittojen koollekutsumassa mielenosoituksessa vastustettiin leikkauksia ja pankkien pelastuspaketteja. Myös Dublinin mielenosoitus muuttui mellakaksi, kun anarkistit yrittivät tunkeutua parlamentin alahuoneeseen. Vuotta myöhemmin Irlannissa aloitettiin kampanja, joka vastusti maassa vallinneen talouskriisin johdosta tehtyjä veronkorotuksia.


title: Leikkauspolitiikan vastainen liike

text: Marras–joulukuussa 2010 myös Britanniassa nähtiin laajoja opiskelijoiden mielenosoituksia, jotka saivat alkunsa lukukausimaksujen korotuksista. Samaan aikaan perustettiin veronkorotuksia ja leikkauksia vastustava UK Uncut -verkosto, joka yhdisti lukuisia maassa syntyneitä protestiliikkeitä. Vuoden 2011 aikana protestit jatkuivat edelleen Kreikassa ja samana keväänä uusia mielenosoituksia nähtiin myös Espanjassa. Spontaanisti muodostunut 15M-protestiliike vaati ”aitoa demokratiaa” ja sanoutui samalla irti korruptoituneena pitämistään valtapuolueista. Syyskuussa 2011 puolestaan Yhdysvalloissa syntyi antikapitalistinen Occupy Wall Street -liike, joka levisi nopeasti myös Eurooppaan.


title: Leikkauspolitiikan vastainen liike

text: Vuosien 2012–2015 aikana leikkauspolitiikan vastaiset mielenosoitukset ovat edelleen jatkuneet erityisesti Kreikassa ja Espanjassa ja niitä on nähty myös lähes kaikissa muissa Länsi-Euroopan maissa. Yksi suurimmista protestiliikkeistä on Saksassa vuonna 2012 perustettu Blockupy, joka on järjestänyt suuria mielenosoituksia muun muassa Frankfurtissa sijaitsevan Euroopan keskuspankin pääkonttorin edustalla. Blockupy on ilmoittanut tavoitteekseen luoda koko Euroopan laajuinen kansanliike, joka rakentaa demokratiaa alhaalta ylöspäin. Euroopan ulkopuolelle protestiliikkeitä on syntynyt Yhdysvaltain lisäksi ainakin Kanadaan.


title: Leikkauspolitiikan vastainen liike

text: Merkittävin leikkauspolitiikan vastaisen liikkeen myötä syntynyt puolue on keväällä 2014 perustettu espanjalainen Podemos. Vuoden 2014 eurovaaleissa saavutti lähes kahdeksan prosentin ääniosuuden ja viisi europarlamenttipaikkaa, jonka jälkeen gallupit ovat nostaneet Podemoksen jopa Espanjan suurimmaksi puolueeksi. Myös Kreikan tammikuussa 2015 järjestettyjen parlamenttivaalien voittajapuolueen Syrizan menestys perustui talouskurin vastustamiseen. Muista eurooppalaisista puolueista esimerkiksi Skotlannin kansallispuolue sekä irlantilainen Sinn Féin ovat asemoineet itsensä osaksi leikkauspolitiikan vastaista liikettä. Lähes kaikki talouskuria ja leikkauspolitiikkaa vastustavat puolueet ovat vasemmistolaisia, mutta joukossa on myös joitakin oikeistopopulistisia ryhmiä, kuten Italian Viiden tähden liike sekä Puolan Laki ja oikeus -puolue.


title: Leikkauspolitiikan vastainen liike

text: Ensimmäinen merkittävämpi leikkauspolitiikkaa vastustava protesti Suomessa oli huhtikuussa 2014 Helsingissä järjestetty Nyt saa riittää! -mielenosoitus, joka keräsi noin tuhat mielenosoittajaa. Maaliskuussa 2015 noin tuhat opiskelijaa kokoontui Helsinkiin vastustamaan opintukeen suunniteltuja leikkauksia ja myöhemmin kesäkuussa puolestaan pidettiin seitsemässä eri kaupungissa varhaiskasvatukseen kohdistuvia leikkauspäätöksiä vastustavia mielenosoituksia. Suurin tapahtuma oli Helsingissä, johon poliisin arvioiden mukaan osallistui noin 3 000–4 000 ihmistä.


title: Leikkauspolitiikan vastainen liike

text: Varsinaisesti leikkauspolitiikan vastaisen liikkeen katsotaan kuitenkin rantautuneen Suomeen vasta elokuun lopussa 2015, jolloin Helsingissä järjestettiin suuri Joukkovoima hallituspolitiikkaa vastaan! -mielenosoitus. Ihmisiä arvioitiin paikalla olleen noin 12 000. Mukana oli lukuisia eri kansalaisjärjestöjä, kuten Helsingin yliopiston ylioppilaskunta, Kepa ja Vailla vakinaista asuntoa ry. Lisäksi mielenosoitukseen osallistui muun muassa ammattiyhdistyksiä sekä vammais-, eläkeläis- ja lapsijärjestöjä. Mielenosoitukseen järjestettiin kuljetuksia eri puolilta Suomea ja joillakin paikkakunnilla oli myös pienempiä tukimielenosoituksia.


title: Hexvessel

text: Hexvessel on suomalais-englantilainen psykedeelistä folkkia soittava yhtye. Se perustettiin vuonna 2009 kun laulaja-kitaristi Mat McNerney muutti Suomeen.


title: Hexvessel

text: Yhtyeen tyyli vaihtelee akustisista balladimaisista kohdista raskaisiin riffittelyihin.


title: Jairus Kipchoge Birech

text: Jairus Kipchoge Birech (s. 14. joulukuuta 1992) on kenialainen yleisurheilija, jonka päälaji on 3 000 metrin estejuoksu.


title: Jairus Kipchoge Birech

text: Birech saavutti 3 000 metrin estejuoksussa vuonna 2011 hopeaa alle 20-vuotiaiden Afrikan-mestaruuskilpailuissa ja oli neljäs Afrikan kisoissa. Hän voitti 2014 estejuoksun Kenian-mestaruuden, saavutti hopeaa Marrakechin Afrikan-mestaruuskilpailuissa, kultaa Glasgow'n Kansainyhteisön kisoissa ja voitti maanosien cupin.


title: Jairus Kipchoge Birech

text: Pekingin MM-kilpailuissa 2015 Birech sijoittui 3 000 metrin esteissä neljänneksi. Lontoon MM-kilpailuissa 2017 hän oli kahdestoista.


title: Jairus Kipchoge Birech

text: Hänen ennätyksensä 3 000 metrin esteissä on 7.58,41, jonka hän juoksi voittaessaan Brysselin Timanttiliigan osakilpailun syyskuussa 2014. Hän voitti myös lajinsa Timanttiliigan kokonaiskilpailun 2014 ja 2015.


title: Dipikryyliamiini

text: Dipikryyliamiini eli heksanitrodifenyyliamiini, heksiitti tai heksiili (CHNO) on difenyyliamiinin nitrattuihin johdannaisiin kuuluva orgaaninen yhdiste. Yhdistettä on käytetty apuräjähteenä muun muassa toisessa maailmansodassa ja nykyään sitä käytetään reagenssina analyyttisessä kemiassa.


title: Dipikryyliamiini

text: Huoneenlämpötilassa dipikryyliamiini on keltaista tai ruskehtavaa kiteistä ainetta. Yhdiste ei liukene veteen, etanoliin tai dietyylieetteriin, mutta hieman asetoniin ja kloroformiin sekä väkevään etikkahappoin, typpihappoon ja happaman luonteensa vuoksi emäsliuoksiin. Yhdiste muodostaa veteen liukenemattomia kaliumin, cesiumin, rubidiumin, elohopean ja lyijyn ionien kanssa. Yhdiste räjähtää helposti kuumennettaessa muodostaen hiilimonoksidia, vetyä ja typpeä. Räjähdysnopeus on 7 150–7 200 m/s. Dipikryyliamiini voi räjähtää myös iskun vaikutuksesta. Aine on myrkyllistä ja voi syövyttää ihoa ja limakalvoja.


title: Dipikryyliamiini

text: Tyypillisimmin dipikryyliamiinia valmistetaan 2,4-dinitroklooribentseenin ja aniliinin välisellä reaktiolla, jonka tuote 2,4-dinitrofenyyliamiini nitrataan dipikryyliamiiniksi. Muita tapoja yhdisteen syntetisoimiseksi ovat difenyyliamiinin tai 2,4,4',6-tetranitrodifenyyliamiinin nitraus.


title: Dipikryyliamiini

text: Dipikryyliamiinia on aikaisemmin käytetty räjähdysaineena ja ensimmäiset raportit tästä käytöstä ovat vuodelta 1891. Toisessa maailmansodassa yhdistettä käytettiin räjähdysaineena vedenalaisissa pommeissa yhdessä trinitrotolueenin ja alumiinijauheen kanssa. Yhdisteen myrkyllisyyden ja värillisyyden vuoksi siitä on luovuttu ja sen on korvattu muilla räjähteillä kuten HBX-räjähteillä, jotka sisältävät heksogeenia ja trinitrotolueenia. Dipikryyliamiinin ammoniumsuolaa on käytetty keltaisena väriaineena. Nykyään pikryyliamiinin käyttökohteita ovat alkalimetalleista kaliumin, rubidiumin ja cesiumin sekä elohopean ja lyijyn yhdisteiden tunnistus ja gravimetrinen ja spektrofotometrinen määritys sekä alkaloidien saostaminen.


title: International Harvester (auto)

text: International Harvester -yhtiön perustajista toinen, "Deering Harvester", oli aloittanut kokeilut polttomoottoreiden parissa jo vuoden 1889 tienoilla ja IH:n muodostamisen aikaan yhtiö valmisti päivittäin 50 paikallisvoimakonetta, joiden avulla voitiin pyörittää Deeringin kehittämiä maatalouskoneita. Deering suunnitteli myös kokeellisen, omalla voimallaan liikkuvan voimakoneen, vuonna 1892. Samoihin aikoihin myös McCormickilla tehtiin kokeiluja polttomottorikäyttöisten, omalla voimalla liikkuvien laitteiden parissa. Vuonna 1904 IH osti vaunuvalmistaja "Weber Wagon Companyn", ja tämä hankinta viitoitti yhtiön tien merkittäväksi hyötyajoneuvojen valmistajaksi.


title: International Harvester (auto)

text: IH muistetaan etenkin kotimarkkinoillaan luotettavista ja innovatiivisista kevyen sarjan hyötyajoneuvoistaan, jotka kilpailivat "kolmen suuren" eli Fordin, GM:n ja Moparin Dodge-yksikön vastaavia tuotteita vastaan suhteellisen menestyksekkäästi. IH valmisti ajoneuvoja etenkin maatalouden ja viljelijöiden tarpeisiin, jolloin päärooliin nousevat avolavaiset autot eli "pick-up truckit". Yhtiö valmisti kevyitä hyötyajoneuvoja vuodesta 1907 vuoteen 1975, ensimmäinen malli oli henkilökuljetuksiin tarkoitettu "Auto Buggy". (Buggy tarkoittaa kärryä tai vaunua). Näiden itseliikkuvien vaunujen tuotanto alkoi helmikuussa 1907 IH:n tehtailla Chicagossa, mutta se siirrettiin Ohion Akroniin saman vuoden lokakuussa. Tätä seurasi vuonna 1909 "IHC Auto Wagon", pieninä sarjoina valmistettu, tavarankuljetuksiin tarkoitettu korkeapyöräinen malli. IHC valmisti vuosina 1910 – 11 myös pienempipyöräisiä "J30 Touring" -henkilöautoja. Vuonna 1910 "Auto Wagon" uudelleennimettiin "Motor Truckiksi", tätä mallia voidaan pitää amerikkalaisten pick-up truckien esiäitinä. Autojen merkkinä oli vuoteen 1914 asti "IHC", tällöin niiden nimeksi muutettiin "International". Viimeinen IH:n kevyt hyötyajoneuvo valmistui toukokuun 5. päivä vuonna 1975.


title: International Harvester (auto)

text: International Harvester -yhtiön "IHC"-logoa käytettiin autojen lisäksi myös muissa yhtiön valmistamissa tuotteissa. Vuosina 1915 –1923 käytössä ollut "International"-nimikirjoitus oli ainoastaan moottoriajoneuvojen tunnuksena, samoin sitä seurannut "Triple Diamond". Vuodesta 1953 IH:n kaikkien tuotteiden logona, jääkaapista maansiirtokoneisiin, oli Raymond Loewyn suunnittelema "Man on tractor" -logo. Traktoripuolella se oli otettu käyttöön jo vuonna 1945.


title: International Harvester (auto)

text: International Harvesterin ensimmäinen ajoneuvo oli vuoden 1907 IHC Auto Buggy. Henkilökuljetuksiin tarkoitettu malli muistutti korkeine pyörineen hevosvaunua, ilmajäähdytteinen 2-sylinterinen moottori oli sijoitettu auton alle. Tätä seurasi vuonna 1909 "IHC Auto Wagon", myös "Farmers Wagon" -nimellä tunnettu, tavarankuljetuksiin tarkoitettu korkeapyöräinen malli. Se oli varustettu joko ilma- tai nestejäähdytteisellä moottorilla. Vuonna 1914 yhtiön ajoneuvojen merkiksi vaihtui "International". IH:n ensimmäinen etumoottorilla valmistettu hyötyajoneuvojen mallisarja oli vuonna 1915 puolivälissä esitelty 4-sylinterinen "Letter Series". Sarjaan kuului viisi mallia, H, F, K, G ja L, joista kevyimmän H-mallin kantavuus oli 3/4 tonnia ja raskaimman L-mallin 3 tonnia. Mallien tunnuspiirteenä on kiilamainen, kalteva konepeitto sekä konetilan takaosassa sijaitseva jäähdytin. Lempinimeksi näille tuli "slope-nose" (slope = kalteva) tai "shovel-nose" (shovel = lapio). Suomenkielinen kuvaava termi mallille voisi olla lippakeula.


title: International Harvester (auto)

text: Yhdysvaltain liittyessä Euroopassa käytävään I maailmansotaan, International Harvester oli maan neljänneksi suurin yhtiö ja sen hallussa oli neljän prosentin siivu USA:n kuorma-autojen markkinoista. IHC tuotti kuorma-autoja Yhdysvaltain sotavoimien tarpeisiin lukuisina eri versioina.


title: International Harvester (auto)

text: Vuoden 1921 puolivälissä IH korvasi "kirjain-sarjan" lippakeula-mallit uudistetulla "numero-sarjalla" ja samalla muutti sarjan kevyimmäksi malliksi 1-tonnisen "Model 21:n", sarjan raskaimmaksi malliksi tuli 5-tonninen "Model 101". Samaan aikaan esiteltiin uusi kevyt malli, jonka jäähdytin sijaitsi konetilan etuosassa. Tämä 3/4-tonninen "Model S" eli "speed-truck" oli varustettu paineilmarenkain, jotta se kykeni paranevalla tieverkolla saavuttamaan sen ajan huippunopeudet, 25-30 mph (40–50 km/h). "Model S" oli perusta läpi 1930-luvun valmistetulle sarjalle, joka alkoi 3/4-tonnisesta "Special Delivery"-mallista, jatkuen 2-tonniseen "SF-46" -malliin, joka oli varustettu 6-sylinterisellä Waukesha- tai Lycoming-moottorilla.


title: International Harvester (auto)

text: Vuonna 1922 International Harvester valmisti ensimmäisen kolubussinsa. "S-sarjan" alustalle koritettu malli kykeni ottamaan kyytiin 25 lasta.


title: International Harvester (auto)

text: Tieverkoston kehittymisen myötä kuorma-autojen kysyntä kasvoi hurjaa vauhtia. Nostakseen tuotantokapasiteettiaan International Harvester perusti Indianan Fort Wayneen uuden tehtaan, joka aloitti toimintansa vuonna 1923.


title: International Harvester (auto)

text: Vuonna 1924 International esitteli käänteentekevän moottoriteknisen uudistuksen: märät sylinteriputket.


title: International Harvester (auto)

text: Vuonna 1928 mallistoon lisättiin Six-Speed Special, joka oli ensimmäisiä kaksinopeuksisella tasauspyörästöllä (nk. "tuplaperä") varustettuja kuorma-autoja.


title: International Harvester (auto)

text: Vuonna 1924 raskaammat numero-sarjan lippakeulat korvattiin modernimmalla mallilla, jonka jäähdytin oli sijoitettu auton keulalle. Samalla sarjan tunnukset muuttuivat, sarjan kevyin malli oli nyt 1 1/2-tonninen "33", raskaimman 5-tonnisen mallitunnus oli "103". Tämä sarja korvattiin vuoden 1927 puolivälissä uudella "heavy-duty" -sarjalla, johon kuuluivat kardaanivetoiset mallit "54" ja "74" "94" ja "104" sekä ketjuvetoiset "54C", "74C", "94C" ja "104C" -mallit. Nämä mallit oli varustettu Internationalin omalla 284 kuutiotuuman (4,7 l) moottorilla. Vuoden 1929 "HS"-sarjan mallit olivat muutoin samanlaisia kuin kanttikeulaiset numero-sarjalaiset, mutta moottorina niissä oli 4-sylinterinen, 312- (5,1 l) tai 390-kuutiotuumainen (6,4 l) Hall-Scott -moottori.


title: International Harvester (auto)

text: Vuonna 1930 International Harvester korvasi kaikki aiemmat hyötyajoneuvomallinsa uusilla "A-" ja "W"-sarjoilla. A-sarja sisälsi pienet "A-1" ja "A-2" sekä "AW-1" ja "AW-2 (Special Delivery)" -mallit joiden voimanlähteenä toimi 4-sylinterinen "Waukesha"-moottori. Keskikokoinen "AL-3" oli varustettu 6-sylinterisellä "Lycoming"-moottorilla ja suuremmat "A-4", "A-5", ja myöhemmin markkinoille tullut "A-6", käyttivät uutta 6-sylinteristä, 279 kuutiotuumaista (4,6 l) International FBB OHV-moottoria. Raskaampien "W-1", "W-2" ja "W-3" -mallien voimanlähteenä oli 4-sylinterinen "Hall-Scott" -moottori. Vuoden 1931 "B-2 (Six-Speed Special)" oli muutoin sama malli kuin "A-2", mutta se oli varustettu tuplaperällä. Jostain syystä myöhemmin markkinoille tulleet "B-3-" ja "B-4" -mallit varustettiin pienemmillä (206 cid (3,4 l) ja 223 cid (3,7 l)) 6-sylinterisillä FAB-moottoreilla, kuin A-sarjan autot.


title: International Harvester (auto)

text: Vuonna 1931 aloitettiin Hooverin padon rakennustyöt. International Harvester toimitti kuorma-autot tälle massiiviselle työmaalle.


title: International Harvester (auto)

text: Vuonna 1932 International Harvester laajensi mallistoaan ylöspäin, A-sarjaan sijoittuvilla "extra-heavy duty" -versioilla. Mallisto muodostui 5-tonnisista, kokonaispainoluokkaan 24 000 lbs (n. 11 t) sijoittuvista "A7-" ja A8-malleista.


title: International Harvester (auto)

text: Vuonna 1933 markkinoille tuotiin ½-tonninen pick-up truck "D-1". Auto ei ollut IH:n omaa valmistetta, vaan ohiolaisen Willys-Overland -automerkin malli "C 113", jota yhtiöiden välisen sopimuksen perusteella myytiin International-nimellä. Mallin lava oli teräspeltiä ja upotettu takapyörien väliin. IH / Willys oli ensimmäinen malli luokassa, josta muodostui monien amerikkalaisten ajoneuvovalmistajien parhaiten myyvä korimalli ja painoluokka.


title: International Harvester (auto)

text: Vuonna 1934 International Harvester korvasi kaikki "A-, B-" ja "W"-sarjojen mallit, lukuun ottamatta extra-heavy duty "A7-" ja "A8"-malleja, uudella "C"-sarjalla. Tämä aikansa modernia "art deco" -muotoilua edustanut sarja kattoi mallit 1/2-tonnisesta C-1:stä 4 – 5-tonniseen "C-60"-malliin. "C"-sarjan "medium-" ja "heavy duty" -versiot olivat saatavana kaksinopeuksisella perällä ja tällöin auton mallimerkintä oli "CS". Eräs "C-"sarjan tuomia uudistuksia olivat mallistoon lisätyt teliversiot, näiden mallien tunnus oli kirjain "T" "(Trailing axle)", joka lisättiin mallikoodin jatkeeksi. Toinen uutuus olivat kevyeeseen jakeluliikenteeseen tarkoitetut, umpikoriset "C-1 De Luxe-" ja "C-5 De Luxe" -mallit.


title: International Harvester (auto)

text: Vuonna 1934 International toi markkinoille "tandem-" eli telivetoiset versiot raskaammista malleistaan. Näiden mallien tunnuksen yhteydessä oli kirjain"F" "(Four-rear-wheel-drive)".


title: International Harvester (auto)

text: IH oli vuonna 1933 esitellyt traktorikäyttöön nelisylinterisen "D-40" -OHV-dieselmoottorin ja vuonna 1936 kuusisylinterisen "D-80"-dieselin. Vuonna 1937 yhtiö toi markkinoille ensimmäisen dieselmoottorisen kuorma-automallinsa.


title: International Harvester (auto)

text: Internationalin ensimmäinen COE "(cab-over-engine)" -malli oli vuoden 1936 "C-300", joka oli alustaltaan sama kuin "C-30" -malli.


title: International Harvester (auto)

text: Vuonna 1937 "C"-sarjan korvasi korkealinjaisilla lokasuojilla ja virtaviivaisella maskilla muotoiltu "D"-sarja. D-sarjan kaksiakselisten mallien linja alkoi 1/2-tonnisesta "D-2" -mallista jä päättyi kokonaispainoltaan 18 000 lbs (9 t) "DR-70" -malliin. Kirjain "R" tuli termistä "double-reduction rear axle" ja tarkoittaa alennusvaihteella varustettua tasauspyörästöä. Sarjaan kuului luonnollisesti kolmeakselisten kuorma-autojen linja, joka alkoi vapaastipyörivällä telillä varustetusta versiosta "D-186-T" ja päättyi kokonaispainoltaan 42 000 lbs (21 t) "DR-426-"F -malliin. COE-versioina "D"-sarjaan kuuluivat "D- / DS-400" ja "D-500" sekä napavetoisella taka-akselilla varustetut "DR-500" ja "DR-700".


title: International Harvester (auto)

text: Uuden malliston kaikkien versioiden tulo markkinoille tapahtui nyt kuukauden sisällä, toisin kuin aiemmin, jolloin malliston uudistus oli tehty asteittain.


title: International Harvester (auto)

text: Vuonna 1938 Yhdysvaltain länsirannikon International-dealerit alkoivat asentamaan "D"-sarjan autojen keulalle Cummins Engine Companyn valmistamia dieselmoottoreita. Voimakkaampia moottoreita halusivat eritoten pitkien linjojen rahtiliikennöitsijät. Malli sai lempinimen "Westcoaster" ja IH aloitti niiden valmistuksen Kalifornian Emeryvillen tehtaassaan vuonna 1946. Westcoasterit erosivat muista IH:n kuorma-autoista ulkonäöllisesti keulansa osalta. Westcoasterin keula on pitkä ja massiivisempi. Westcoastereita käytettiin kaikenmuotoisessa rahtiliikenteessä, mutta omimmillaan ne olivat valtateiden pitkien linjojen kuljetuksissa.


title: International Harvester (auto)

text: Vuonna 1938 esiteltiin kevyeeseen suurkaupunkien tavaranjakeluun suunniteltu "International Metro Van". International Harvesterille mallin suunnittelun oli tehnyt Raymond Loewy. Englanninkielisessä autosanastossa tällaista ajoneuvoa kuvataan termeillä "step van", "walk-in delivery truck" tai "multi-stop delivery truck". Auton tyypillinen käyttökohde on toistuvasti pysähtelevä tavaroiden nouto- ja jakeluliikenne. International Metro Van oli eräs ensimmäisistä sarjavalmistetuista pystykeulaisista pakettiautoista ja rahti- ja postikuljetusten lisäksi se sai Amerikassa suuren suosion mm. maidonjakelussa. Vanin suuret sisätilat taas loivat sille markkinat mm. sairaankuljetusautona, liikkuvana toimistona sekä radioasemien ulkolähetysautona. Tyypillisesti International Metro Vanit olivat 1/2-, 3/4- tai 1-tonnisia umpimalleja ja kuljettaja kykeni hoitamaan auton ajamisen joko istuen tai seisaaltaan.


title: International Harvester (auto)

text: Malliversioihin lukeutuivat pikkubussi "Metro Coach", jonka rakenteena oli Metron ohjaamo-alusta ja ulkopuolisen valmistajan tekemä matkustajakori sekä raskaampi pystykeulainen truck, joka sai kutsumanimen "walk-in cab". Ohjaamo-alusta -konfiguraationa tehtaalta toimitettu versio voitiin varustaa erillisellä kuormakorilla, lavalla tai vaikka jätepakkarilla.


title: International Harvester (auto)

text: Valtaosa Yhdysvaltain sotavoimille toimitetuista kumipyörä-ajoneuvoista meni merijalkaväen ja laivaston käyttöön.


title: International Harvester (auto)

text: IH:n kevyiden hyötyajoneuvojen valikoimaan kuului myös henkilökuljetuksiin sopivia malleja. Travelall oli pitkän akselivälin kevyeeseen truck-alustaan perustuva malli jossa oli kokoteräksinen, yhtenäinen kori, sivuikkunoilla ja kahdella tai kolmella penkkirivillä. Toinen samankaltainen malli oli Travelette, joka oli miehistöohjaamolla (crew cab) varustettu lavamalli. Molemmat mallit oli saatavana 2- tai 4-vetoisena versiona. "Travelall"-mallin kori sai oikealle sivulleen takaoven vuonna 1957 ja neliovinen versio tuli markkinoille vuonna 1961. "Travelette" oli neliovinen jo esittelyvuodestaan 1957 lähtien ja siten ensimmäinen neliovinen kuuden hengen truck kotimarkkinoillaan. Maastohenkilöauto Scout esiteltiin vuonna 1961. Vuonna 1972 tehtyjen muutosten myötä mallin nimeksi tuli Scout II.


title: International Harvester (auto)

text:
International Harvester lopetti Light Line-sarjan kevyiden hyötyajoneuvojen, mukaan lukien Travelall, valmistuksen vuonna 1975.
Henkilökuljettimista jäi silloin jäljelle Scout II -mallisto, jonka valmistus lopetettiin vuonna 1980, yhtiön keskittyessä raskaiden hyötyajoneuvojen ja koulubussien valmistukseen.


title: International Harvester (auto)

text: International esitteli uuden K-sarjan malliston vuonna 1940, Yhdysvaltojen sotatoimien vuoksi mallin valmistus kuitenkin pian lopetettiin ja sen valmistus jatkui taas vuonna 1943, kun hyötyajoneuvojen valmistus siviilimarkkinoille vähitellen vapautettiin. Vuonna 1947 sitä seurasi edeltäjäänsä perustuva KB-sarja. Näitä seurasi L-sarja vuonna 1949, R-sarja vuonna 1952 ja S-sarja vuonna 1955. Vuonna 1957 "light-" ja "medium duty truck" -sarjan mallinimi siirtyy epäloogisesti kirjaimeen "A". Uusi A-sarja juhlisti IH:n 50-vuotista taivalta hyötyajoneuvojen valmistajana, kirjain "A" tulee sanasta "Anniversary" eli vuosijuhla. Tämä kirjainmallisarja jatkui kevyin ulkonäkö- ja raskaammin tekniikkamuutoksin malleina B, C ja D. Vuonna 1966 siirrytään taas kirjaimiin A, B ja C, vuonna 1969 esitelty D-sarja kulki nimellä Light Line. "Light Line" oli IH:n viimeinen kevyiden hyötyajoneuvojen mallisarja ja sen valmistuksen päättymisen myötä, vuonna 1975, päättyi eräs aikakausi amerikkalaisen ajoneuvovalmistuksen historiassa.


title: International Harvester (auto)

text: IH:n ajoneuvovalmistuksen juuret olivat nimenomaan keskiraskaan ja raskaan kuljetuskaluston maailmassa. Jo melko varhaisessa vaiheessa yhtiön valmistamien alustojen päälle aloitettiin, ulkopuolisten valmistajien toimesta, koulubussien korittaminen. Tämän myötä Internationalista kehittyi koulubussien johtava valmistaja.


title: International Harvester (auto)

text: Vuonna 1962 IH toi markkinoille keskiraskaan Loadstar-mallistonsa, joka korvasi aiemman R-sarjan. Vuonna 1978 IH markkinoille tuotiin S-sarja, joka korvasi Loadstar-sarjan vuonna 1979. S-sarjan valmistus jatkui vuoteen 2001 asti.


title: International Harvester (auto)

text: Raskaaseen luokkaan, R-sarjan korvaajaksi, esiteltiin vuonna 1962 Fleetstar-sarja. Vuonna 1977 sen korvaajaksi tuli S-sarjan raskas linja.


title: International Harvester (auto)

text: Vuonna 1965 markkinoille tuotiin COE-mallisto International Transtar, jota valmistettiin vuoteen 1981 asti. Nimi otettiin uudestaan käyttöön vuonna 2002.


title: International Harvester (auto)

text: Vuonna 1972 markkinoille tuotiin erikoisraskas Paystar, joka on tuotannossa edelleen.


title: International Harvester (auto)

text: Vuonna 1985 tapahtuneen yrityskaupan myötä yhtiön maatalouskone- ja traktorivalmistus myytiin ja alkuperäiseen yhtiöön jäi jäljelle kuorma.autotuotanto. Kaupan ehtojen mukaisesti "International Harvester Company" muutti vuonna 1986 nimeksensä Navistar International. Nykyisin Navistar Internationalin tytäryhtiö International Truck and Engine Corporation valmistaa ja markkinoi hyötyajoneuvoja ja moottoreita "International"-brändin alla.


title: Wang Jianan

text: Wang Jianan (s. 27. elokuuta 1996) on kiinalainen pituushyppääjä.


title: Wang Jianan

text: Nuorempana Wang kilpaili moniotteluissa. Helmikuussa 2012 hän otteli 15-vuotiaana seitsenottelussa sisäradoilla aikuisten välineillä tuloksen 5483 pistettä. Huhtikuussa 2012 hän otteli kymmenottelussa aikuisten välinein tuloksen 7063 pistettä. Ottelusarjassaan hän muun muassa juoksi 100 metriä aikaan 10,88, hyppäsi pituutta 780 cm ja seivästä 500 cm. Hänen pituustuloksensa oli paras 15-vuotiaan hyppäämä tulos koskaan.


title: Wang Jianan

text: Syyskuussa 2012 hän voitti 16-vuotiaana ja kautta aikain nuorimpana pituushypyn aikuisten Kiinan mestaruuden tuloksella 804 cm. Vuonna 2013 hän voitti Aasian-mestaruuden tuloksella 795 cm. Moskovan MM-kilpailuissa 2013 hän karsiutui loppukilpailusta.


title: Wang Jianan

text: Vuonna 2014 Wang voitti alle 20-vuotiaiden maailmanmestaruuden tuloksella 808 cm. Toukokuussa 2015 hän hyppäsi Shanghaissa Timanttiliigan osakilpailussa alle 20-vuotiaiden Aasian-ennätyksen 825 cm. Pekingin MM-kilpailuissa 2015 hän sijoittui kolmanneksi tuloksella 818 cm. Seuraavana vuonna hän oli Portlandin MM-hallikilpailuissa kahdeksas ja Rio de Janeiron olympialaisissa viides. Lontoon MM-kilpailuissa 2017 hän sijoittui seitsemänneksi. Hän sivusi Kiinan ennätystä 847 Guiyangissa kesäkuussa 2018. Hän voitti samana vuonna kultaa Jakartan Aasian kisoissa tuloksella 824.


title: Bruno V. Nordberg

text: Bruno Victor Nordberg (11. huhtikuuta 1858 Helsinki – 30. lokakuuta 1924 Milwaukee, Wisconsin, Yhdysvallat) oli amerikansuomalainen kaivosinsinööri ja teollisuusyrittäjä, joka perusti Yhdysvaltojen Milwaukeehin Nordberg Manufacturing Companyn vuonna 1884. Höyrykoneita, kaivosnostureita, dieselmoottoreita ja ilmakompressoreja valmistanut yritys myytiin Rex ChainBelt -yritykselle 1970, mutta yrityksen perustajan nimeä kantavat yhä vuodesta 1989 suomalaisen Metso Oyj:n omistuksessa olleet Nordberg-kivenmurskaimet.


title: Bruno V. Nordberg

text: Nordberg valmistui insinööriksi 1878 Helsingissä ja lähti siirtolaiseksi Pohjois-Amerikkaan. Hän teki ensin sekalaisia töitä New Yorkin Buffalossa, muutti Wisconsinin osavaltion Milwaukeehin ja pääsi pian Edward P. Allis Companyn pumppujen ja höyrykoneiden suunnittelijaksi. Hän alkoi tehdä ja patentoida erilaisia parannuksia höyrykoneisiin, mutta kun työnantaja Allis ei innostunut hänen keksimästään höyrykoneen säätöventtiilistä, päätti Nordberg perustaa Milwaukeehin oman konepajayrityksensä nimeltä The Nordberg Manufacturing Company.


title: Bruno V. Nordberg

text: Nordbergin yritys tuli pian tunnetuksi monista höyrykonetekniikan innovaatioistaan sekä kaivoksiin suunnitelluista erittäin tehokkaista malminnostolaitteista, jotka paransivat merkittävästi kilpailukykyä. Mississippijoen yläjuoksun siipirataslaivoihin asennettujen Nordberg-höyrykoneiden sanotaan kestäneen pidempään kuin itse laivat: uusi laiva saatettiin rakentaa vanhan koneen ympärille.


title: Bruno V. Nordberg

text: Ensimmäisen maailmansodan jälkeen höyryvoima alkoi korvautua polttomoottoreilla, ja Nordbergin yritys toi Yhdysvaltojen markkinoille siihen asti tehokkaimmat dieselmoottorit.


title: Bruno V. Nordberg

text: Bruno Nordberg kuoli 1924, mutta hänen ainoa poikansa Victor (1884–1946) jatkoi yrityksen johdossa. Vuonna 1925 yritys toi markkinoille sarjan rautatien kunnossapitokoneita. Nordbergin kivenmurskaimet saivat alkunsa 1928, kun yritys osti Symonsin murskainliiketoiminnan.


title: Bruno V. Nordberg

text: Ennätyssuuri Nordbergin kaivosnosturi on restauroituna Michiganin suomalaisalueella Hancockissa sijaitsevassa Quincyn kaivosmuseossa. Vuonna 1984 American History Museum Yhdysvaltojen pääkaupungissa Washingtonissa piti näyttelyn Bruno V. Nordbergin elämästä ja saavutuksista.


title: Pierre-Cédric Labrie

text: Pierre-Cédric ”Nacho” Labrie (s. 12. kesäkuuta 1986) on kanadalainen jääkiekkoilija, joka pelaa Chicago Blackhawksin farmijoukkue Rockford IceHogsissa.


title: Pierre-Cédric Labrie

text: Labrie lopetti 17-vuotias, kun hänen sopimuksensa Quebec Rempartsin kanssa purettiin Ligue de hockey junior majeur du Québecissa. Hän työskenteli yövuorossa lähikaupassa sekä ravintolassa kokin apulaisena. Labrie päätti aloittaa uransa uudelleen pelaten aluksi vain viikonloppuisin amatööriliigassa, josta eteni junioriliigojen kautta AHL:ään ja lopulta myös NHL:ään.


title: Pierre-Cédric Labrie

text: 7. tammikuuta 2012 Labrie teki NHL-debyyttinsä pelaten Tampa Bay Lightningissa heidän hävitessä lukemin 3–1 Montreal Canadiensille. Hän teki myöhemmin ensimmäisen NHL-pisteensä saamalla syöttöpisteen joukkueen voittaessa Phoenix Coyotesin (nyk. Arizona Coyotes) 21. tammikuuta 2012.


title: Pierre-Cédric Labrie

text: 1. heinäkuuta 2014 Labrie allekirjoitti vapaana agenttina yksivuotisen sopimuksen Chicago Blackhawksin kanssa. He lähettivät hänet AHL:ään farmijoukkue Rockford IceHogsiin 30. syyskuuta 2014. Kaudella 2014-2015 Labrie teki 16 pistettä 60 pelaamassaan ottelussa. 18. kesäkuuta Labrie ja Rockford IceHogs solmivat yhden vuoden mittaisen jatkosopimuksen AHL:n puolella.


title: Pierre-Cédric Labrie

text: Ollessaan kalastamassa Tampa Bay Lightning -aikanaan joukkuekavereidensa Keith Aulien ja Anders Lindbäckin kanssa, Labrie sai koukkuunsa pelikaanin. Eläimiä rakastavana Labrie irrotti sen koukusta ja päästi sen menemään vahingoittumattomana.


title: Jokerien KHL-kausi 2015–2016

text: Jokerien KHL-kausi 2015–2016 oli jääkiekkoseura Helsingin Jokerien historian 49:s kausi, ja toinen, jonka se pelasi KHL:ssä. Joukkue pelasi läntisen konferenssin Bobrov-divisioonassa, johon kuuluivat Jokerien lisäksi Dinamo Minsk, Dinamo Riika, Medvešcak Zagreb, SKA Pietari, Slovan Bratislava sekä paluun sarjaan tehnyt Spartak Moskova.


title: Jokerien KHL-kausi 2015–2016

text: Jokerit voitti ensimmäisenä Venäjän ulkopuolisena joukkueena divisioonan läntisessä konferenssissa, jossa se sijoittui toiseksi. Koko sarjassa Jokerit keräsi kolmanneksi eniten pisteitä. Pudotuspeleissä joukkue kuitenkin hävisi heti konferenssin puolivälierissä Torpedo Nižni Novgorodille voitoin 2–4.


title: Jokerien KHL-kausi 2015–2016

text: Sarjakauden aloitus oli eräs Jokerien historian parhaista – ensimmäisestä yhdeksästä ottelustaan Jokerit voitti kahdeksan varsinaisella peliajalla. Se oikeutti KHL:n kärkipaikkaan. Jokerit voitti muun muassa kaikki neljä ottelua Siperiaan ja Kaukoitään suuntautuneella vieraskiertueellaan. Syys–lokakuun vaihteessa Jokerit kohtasi kahdesti sekä SKA Pietarin että TsSKA Moskovan. Jokerit voitti otteluista yhden ja hävisi loput. Viimeisen TsSKAlle hävityn ottelun jälkeen Jokerien päävalmentaja Erkka Westerlund sekä general manager Jari Kurri kritisoivat KHL:n tuomarituomintaa väittäen sen suosivan liigan suurseuroja. Jokerit teki asiasta valituksen, jonka KHL hylkäsi. Sen sijaan se määräsi Jokereille 5 000 euron sakon. Perustelun mukaan Jokerit rikkoi KHL:n viestintäsääntöjä ja Westerlund aiheutti mainehaittaa KHL:n tuomareille.


title: Jokerien KHL-kausi 2015–2016

text: Lokakuussa Jokerit saavutti vain kuusi voittoa kolmestatoista ottelusta. 31. lokakuuta Jokerit menetti kotiottelussa Dinamo Riikaa vastaan 5–0-johdon päätöserän aikana, ja hävisi lopulta voittolaukauskilpailun jälkeen 5–6. Kyseessä oli Jokerien historian isoimmasta johtoasemasta koettu tappio.


title: Jokerien KHL-kausi 2015–2016

text: Jokerit ilmoitti 3. marraskuuta, että Ossi Väänänen on loppukauden sivussa leikkaushoitoa vaativan vamman vuoksi. Puolustaja oli ehtinyt pelata kauden aikana loukkaantumisten vuoksi vain kuusi ottelua. Hyökkääjä Tommi Huhtalan kausi puolestaan päättyi 8. marraskuuta pelatussa Karjala-turnauksen ottelussa Suomi–Ruotsi. Kyseessä oli taklaustilanteessa syntynyt polvivamma, joka vaati leikkauksen.


title: Jokerien KHL-kausi 2015–2016

text: Joulun aikoihin Jokerit johti omaa divisioonaansa yhdeksän pisteen erolla SKA Pietariin, ja oli kerännyt kolmanneksi eniten pisteitä koko sarjassa. Kauden alkua lukuun ottamatta joukkuetta vaivasivat kuitenkin pelillisen tason vaihtelut jopa erien sisällä.


title: Jokerien KHL-kausi 2015–2016

text: Aivan vuoden lopussa Jokerit otti osaa Sveitsin Davosissa järjestettyyn Spengler Cupiin. Siinä joukkue hävisi puolivälierissä isäntäjoukkue HC Davosille jatkoajan jälkeen maalein 4–5.


title: Jokerien KHL-kausi 2015–2016

text: Jokerit voitti ensimmäisenä Venäjän ulkopuolisena joukkueena divisioonan läntisessä konferenssissa, jossa se sijoittui toiseksi. Koko sarjassa Jokerit keräsi kolmanneksi eniten pisteitä.


title: Jokerien KHL-kausi 2015–2016

text: Pudotuspeleissä Jokerit hävisi heti konferenssin puolivälierissä Torpedo Nižni Novgorodille voitoin 2–4. General manager Jari Kurri totesi kauden päätyttyä, että erityisesti erikoistilannepelaaminen käänsi sarjan Torpedon eduksi. Lisäksi lukuisat loukkaantumiset muuttivat joukkuetta jo runkosarjassa paljon kauden alkuun verrattuna, mikä vaikeutti joukkueen urakkaa. Kurrin mukaan pelaajista 18 oli loukkaantuneena kauden loppuvaiheessa. Heistä yksitoista puuttui kokoonpanosta viimeisestä pelistä ja seitsemän pelasi loukkaantuneena. Kurri kuitenkin korosti, että kaikesta huolimatta Jokereilla oli kaikki mahdollisuudet mennä jatkoon.


title: Jokerien KHL-kausi 2015–2016

text: Jokerit keräsi runkosarjassa kotiotteluihinsa keskimäärin 10 468 katsojaa, joka oli Pohjoismaiden suurin määrä. KHL:ssä se riitti kolmanteen sijaan SKA Pietarin ja Dinamo Minskin jälkeen. Suomessa Jokerit oli ylivoimaisesti eniten yleisöä haalinut jääkiekkojoukkue – toiseksi sijoittunut HIFK keräsi keskimäärin 6 937 katsojaa ottelua kohden, joka oli Euroopan listan 23:nneksi suurin lukema.


title: Jokerien KHL-kausi 2015–2016

text: Konferenssin puolivälierät


title: Greg McKegg

text: Greg McKegg (s. 17. kesäkuuta 1992) on kanadalainen jääkiekkoilija, joka pelaa NHL-joukkue Carolina Hurricanesin organisaatiossa. Hänet varattiin Toronto Maple Leafsiin kolmannella kierroksella .


title: Greg McKegg

text: McKegg pelasi vuosina 2008–2012 neljän kauden aikana korkeimmalla junioritasolla Ontario Hockey Leaguessa. Hän teki 125 maalia ja 145 syöttöpistettä eli yhteensä 270 tehopistettä saaden myös 143 rangaistusminuuttia pelaamissaan 262 ottelussa.


title: Greg McKegg

text: McKegg edusti Kanadan maajoukkuetta vuoden 2010 alle 18-vuotiaiden maailmanmestaruuskilpailuissa ollen joukkueen johtavia pelaajia. Hän sai tililleen kuusi syöttöpistettä ja yhteensä seitsemän pistettä.


title: Greg McKegg

text: 6. huhtikuuta 2011 Toronto Maple Leafs solmi McKeggin kanssa kolmivuotisen tulokassopimuksen.


title: Greg McKegg

text: 1. helmikuuta 2014 Toronto Maple Leafs kutsui McKeggin NHL-kokoonpanoon AHL-farmijoukkue Toronto Marliesista. McKegg otti Peter Hollandin paikan kokoonpanossa ja teki NHL-debyyttinsä samana iltana pelaten kolmen minuutin ja 43 sekunnin ajan. Ensimmäisessä ottelussaan hänelle kertyi kaksi taklausta, yksi laukaus maalia kohti sekä yksi voitto kuudesta aloituksesta. Toronto voitti ottelussa Ottawa Senatorsin lukemin 6–3.


title: Greg McKegg

text: 19. kesäkuuta 2015 Toronto Maple Leafs kauppasi McKeggin Florida Panthersiin vaihdossa Zach Hymaniin ja mahdolliseen varauvuoroon vuoden 2017 varaustilaisuudessa.


title: Faith Kipyegon

text: Faith Chepngetich Kipyegon (s. 10. tammikuuta 1994 Bomet) on kenialainen keskimatkojen juoksija, joka kilpailee pääosin 1 500 metrin juoksussa. Kipyegon on 157 senttimetriä pitkä ja painaa 42 kilogrammaa. Hän pitää hallussaan Kenian ennätystä 1 500 metrin juoksussa ja Afrikan ennätystä mailin juoksussa.


title: Faith Kipyegon

text: Kipyegon voitti 1 500 metrillä olympiakultaa Rio de Janeirossa 2016 ajalla 4.08,92. Vuoden 2012 kesäolympialaisissa Lontoossa hän jäi alkueriin. Kipyegon voitti 1 500 metrin maailmanmestaruuden Lontoossa 2017 ajalla 4.02,59. Vuoden 2015 MM-kilpailuista Pekingistä hän saavutti hopeaa ajalla 4.08,96. Vuoden 2013 MM-kilpailuissa Kipyegon oli viides. Vuoden 2014 Kansainyhteisön kisoista Glasgow'sta hän voitti kultaa. Vuonna 2011 Kipyegon voitti alle 18-vuotiaiden MM-kultaa ja seuraavana vuonna alle 20-vuotiaiden MM-kultaa.


title: Faith Kipyegon

text: Maastojuoksussa Kipyegon on voittanut nuorten henkilökohtaisen MM-kullan 2011 ja 2013 sekä joukkuekilpailussa kultaa 2010 ja 2013 sekä hopeaa 2011. Afrikan-mestaruuden hän voitti nuorten sarjassa 2012 ja aikuisissa 2014. MM-kilpailuissa 2017 hän oli viiden maannaisensa jälkeen kuudes.


title: Faith Kipyegon

text: Kipyegon pitää hallussaan 4 × 1 500 metrin viestin maailmanennätystä, jota hän oli juoksemassa vuoden 2014 IAAF World Relays -tapahtumassa.


title: Sam & Max: The Devil’s Playhouse

text: Sam & Max: The Devil's Playhouse on Telltale Gamesin kehittämä seikkailupeli. Peli on julkaistu vuonna episodeittain Windowsille, PlayStation 3:lle ja Macintoshille.


title: Sam & Max: The Devil’s Playhouse

text: Se on pelitalon kolmas Sam & Max -aiheinen peli, joista aikaisemmat kaksi ovat "Sam & Max Save the World" ja "Sam & Max Beyond Time and Space".


title: Suomen täydelliset venäläisnaiset

text: Suomen täydelliset venäläisnaiset on Liv-kanavalla 24. elokuuta 2015 alkanut viihdeohjelma, jossa seurataan Suomessa asuvien venäläistaustaisten naisten elämää. Ohjelmaan osallistuvat henkilöt ovat Elena Lukkarinen, Sofia Kazakov, Valeria Hirvonen, Alisa Ranta-aho ja Regina Slepak.


title: Suomen täydelliset venäläisnaiset

text: Suomen täydellisten venäläisnaisten ensimmäinen jakso oli Liv-kanavan ja Ruutu.fi -netti-tv:n katsotuin ohjelma viikolla 35/2015. Yhteiskatsojamäärä television ja netin kautta oli 472 000 katsojaa.


title: Armenian presidentti

text: Armenian presidentti on Armenian valtionpäämies ja asevoimien ylipäällikkö. Maan nykyinen presidentti Serž Sargsjan voitti presidentinvaalit 19. helmikuuta 2008 ja astui virkaansa 9. huhtikuuta samana vuonna. Hänet valittiin vielä toiselle kaudelle 18. huhtikuuta 2013.


title: Besian Idrizaj

text: Besian Idrizaj (12. lokakuuta 1987 Baden bei Wien – 14. toukokuuta 2010) oli itävaltalainen jalkapalloilija. Pelipaikaltaan hän oli hyökkääjä.


title: Besian Idrizaj

text: Idrizaj pelasi urallaan kaksi ottelua Itävallan Bundesliigassa edustaen Wacker Innsbruckia ja 35 ottelua toiseksi korkeimmalla sarjatasolla Erste Ligassa edustaen LASK Linziä. Lisäksi hän pelasi Englannin mestaruussarjassa 17 ottelua edustaen Luton Townia, Crystal Palacea ja Swansea Cityä.


title: Besian Idrizaj

text: Idrizaj menehtyi nukkuessaan ollessaan lomalla perheensä luona Itävallassa. Kuolinsyyksi epäiltiin sydäninfarktia. Hän edusti tuolloin Swansea Cityä.


title: Minnekhada (Puisto)

text: Minnekhada on luonnonpuisto Koillis Coquitlamassa Suur-Vancouverin alueella Brittiläisessä Columbiassa Kanadassa. Puisto rajoittuu Pittjokeen. Se on yli 200 hehtaarin laajuinen, jossa on polkuja, siirtolohkareita, runsaasti puita, lintuja ja muita eläimiä. Keskellä puistoa on tärkein Marsh alue, joka jakaa puiston ylä- ja alaosiin. Alueen jakaa oja, jossa on pieni kävelysilta.


title: Minnekhada (Puisto)

text:
Puistoon on kaksi sisäänkäyntiä, joissa on parkkialueet. Quarry Road on pääsisäänkäynti retkeilijöille. Oliver Road on toinen pääsisäänkäynti Minnekhadan Lodgelle ja muutamille poluille. Toissijainen sisäänkäynti on Quarry Road, mutta siellä ei ole auton paikoitusmahdollisuutta.
Puiston halki kulkee kolme polkua Pittjoen suuntaisesti:


title: Minnekhada (Puisto)

text:
Näköalapaikkoja on kaikkiaan viisi. Niistä matalin on Knoll, sitten Marsh ja Korkea Knolli, joka on 600 jalkaa (180 m). Suosituimpia näköalapaikkoja ovat Pitt joen näkymä ja Pitt Meadows. Koko kierroksen pituus on 5,2 km (Quarry Trail, Fern Trail, ja Lodge), mutta reittiin eivät sisälly Knoll ja alemman Knollin näköalapaikat.
Minnekhadan mökin rakennutti varakuvernööri Eric Hamber metsästystä varten vuonna 1934. Se lahjoitettiin Vancouverin (GVRD) lääninhallitukselle vuonna 1984. Paikka on siitä lähtien ollut joka sunnuntai avoinna yleisölle ympärivuoden.
Minnekhadan maatila lisättiin puistoon vuonna 1995. GVRD parhaillaan kunnostaa maatilan rakennuksia, eikä sinne ole tällä hetkellä yleisöllä mahdollisuutta päästä.


title: Zharnel Hughes

text: Zharnel Hughes (s. 13. heinäkuuta 1995 Sandy Ground, Anguilla) on Isoa-Britanniaa edustava anguillalainen pikajuoksija, joka kilpailee pääosin 100 ja 200 metrin juoksuissa. 190 senttimetriä pitkän ja 83 kilogrammaa painavan Hughesin valmentajina toimivat Winston Duncan, Glen Mills, Alexis Ryan ja Patrick Dawson.


title: Zharnel Hughes

text: Hughes selviytyi Ison-Britannian edustajana finaaliin 200 metrillä vuoden 2015 MM-kilpailuissa Pekingissä. Finaalissa hän sijoittui viidenneksi omalla ennätyksellään. Hän debytoi Timanttiliigassa maaliskuussa 2015 ja voitti kauden 2015 aikana kaksi Timanttiliigan osakilpailua. Lontoon osakilpailun hän voitti omalla ennätyksellään. Hän juoksi Gold Coastin Kansainyhteisön kisoissa 2018 toisen osuuden Englannin kultajoukkueessa 4 × 100 metrin viestissä. Hughes voitti sekä 100 metrin (ajalla 9,95) että 4×100 metrin kultaa Berliinin 2018 EM-kilpailuissa. Viestissä hän juoksi toisen osuuden.


title: Zharnel Hughes

text: Hughesilla on Ison-Britannian, jolle Anguilla kuuluu, arvokisaedustusoikeus. Hänen äitinsä on jamaikalainen. Hughes pitää hallussaan Anguillan ennätystä 100 ja 200 metrillä.


title: Kim Dickens

text: Kimberly Jan ”Kim” Dickens (s. 18. kesäkuuta 1965 Huntsville, Alabama) on yhdysvaltalainen näyttelijä. Hänet tunnetaan parhaiten rooleistaan HBO:n draamasarjoissa "Deadwood" (2004–2006) ja "Treme" (2010–2013). Hän esittää pääosaa vuonna 2015 alkaneessa AMC:n televisiosarjassa "Fear the Walking Dead", ja näyttelee Kate Baldwinia Netflix-sarjassa "House of Cards".


title: S&M (kappale)

text: S&M on barbadoslaisen laulajan Rihannan kappale hänen viidenneltä studioalbumiltaan "Loud" (2010). Kappale julkaistiin 21. tammikuuta 2011 albumin neljäntenä singlenä. Yhdysvaltalainen lauluntekijä Ester Dean kirjoitti sen yhteistyössä tuottajien StarGaten ja Sandy Veen kanssa. Kappale on nopeatempoinen hi-NRG– ja Eurodance–kappale, joka samplaa Depeche Moden vuoden 1984 kappaletta ”Master Servant”. Sen sanat käsittelevät yhdyntää, sadomasokismia, bondagea ja fetissejä.


title: S&M (kappale)

text: Kriitikoiden reaktio kappaleeseen oli sekalainen: jotkut ylistivät sen soundia ja sävellystä, kun taas toiset kritisoivat sen avoimen seksuaalisia sanoja. Kappaleen noustua Yhdysvalloissa Billboard Hot 100 -listan kakkoseksi siitä julkaistiin remix, jossa on mukana Britney Spears. Kun molempien versioiden myynnit yhdistetään, siitä tuli Rihannan kymmenes ja Spearsin viides Billboard-listan ykkönen. RIAA on antanut sille kolminkertaisen platinalevyn. ”S&M” pääsi listakärkeen Australiassa, Kanadassa ja Puolassa, sekä viiden kärkeen Ranskassa, Saksassa, Espanjassa ja Isossa-Britanniassa.


title: S&M (kappale)

text: Markkinoidakseen singleä Rihanna esitti lyhennetyn version kappaleesta vuoden 2011 Brit Awards -gaalassa ja yhdessä Spearsin kanssa remix-version saman vuoden Billboard Music Awards -gaalassa. Melina Matsoukas ohjasin kappaleen musiikkivideon, joka oli osittain Rihannan vastaus kritiikkiin. Videossa on softcore sadomasokistisia akteja ja fetissejä. Video kiellettiin useissa maissa ja näytettiin vain yöaikaan toisissa. Kriitikot kehuivat Rihannan sensuaalisuutta ja voimakkaita värejä. Valokuvaaja David LaChapelle nosti oikeussyytteen, jonka mukaan videossa käytetään ideoita hänen valokuvistaan. Rihanna ja LaChapelle sopivat tapauksen summasta, jota ei ole kerrottu julkisuuteen.


title: Lykoúrgos-Stéfanos Tsákonas

text: Lykoúrgos-Stéfanos Tsákonas (, s. 8. maaliskuuta 1990 Spárti) on kreikkalainen pikajuoksija, joka kilpailee 100 ja 200 metrin juoksussa. Tsákonas on 184 senttimetriä pitkä ja painaa 67 kilogrammaa.


title: Lykoúrgos-Stéfanos Tsákonas

text: Tsákonas oli mukana vuoden 2012 kesäolympialaisissa Lontoossa ja 2016 Rio de Janeirossa selviytyen 200 metrillä semifinaaleihin. Hän on ollut mukana myös vuosien 2013, 2015 ja 2017 MM-kilpailuissa karsiutuen joka kerta 200 metrin välierissä. EM-kilpailuissa Tsákonas on ollut mukana neljästi, parhaana sijoituksenaan seitsemäs sija 200 metriltä vuosilta 2010 ja 2014. Hän voitti 200 metriltä kultaa Välimeren kilpailuista 2013. Tsákonas on voittanut myös yhden Timanttiliigan osakilpailun.


title: Mr Green

text: Mr Green Ltd. on rahapeliyritys, joka tarjoaa nettikasinon. Mr Green Ltd. on Maltalla sijaitsevan MGA:n, Maltese Lotteries & Gaming Authorityn, lisensoima ja säännöstelemä yritys. Mr Greenin pääkonttori sijaitsee Sliemassa, Maltalla.


title: Mr Green

text: Mr Green Ltd. on Mr Green & Co:n suurin tytäryhtiö. Mr Green & Co sijaitsee Tukholmassa, Ruotsissa ja se on lilstattu ruotsalaiseen pörssiin. Per Normanista tuli yrityksen Mr Green & Co toimitusjohtaja helmikuussa 2015.


title: Mr Green

text: Mr Green perustettiin vuoden 2007 loppupuolella ja lanseerattiin vuonna 2008 kolmen ruotsalaisen yrittäjän, Fredrik Sidfalkin, Henrik Bergquistin ja Mikael Pawlon, toimesta. Aiempaa kokemusta iGaming-alalta heille oli kertynyt vuodelta 2001, kun kolmikko yhdessä Anders Holmgrenin kanssa perusti yrityksen nimeltä Betsson.


title: Mr Green

text: Lanseeraamisen aikaan vuonna 2008, Mr Green oli ensimmäisiä operaattoreita, jotka tarjosivat pelejä useilta pelintarjoajilta sekä rakensivat niin sanotun saumattoman lompakon, jonka myötä ei tarvinnut enää vaihtaa pelimerkkejä pelatakseen eri pelintarjoajien pelejä. Tällä hetkellä Mr Green tarjoaa 350 peliä seuraavilta pelintarjoajilta: IGT, Net Entertainment, Nextgen, Quickspin, Betsoft, Microgaming, Quickfire, Bally Technologies, Yggdrasil, Play&Go ja live-pelit tarjoaa Evolution Gaming.


title: Mr Green

text: Tammikuussa 2014 Bo Wänghammar nimitettiin Mr Green Ltd:n toimitusjohtajaksi. Wänghammar työskenteli ennen Mr Greeniä 3 vuotta yrityksessä nimeltä Lensway.


title: Mr Green

text: Vuonna 2015 Mr Green osti italialaisen operaattorin Mybet Italia, ja Italian peliviranomainen AAMS hyväksyi Mr Greenin toiminnan maassa.


title: Mr Green

text: Sen ohella, että Mr Green aloitti operoinnin Italiassa vuonna 2015, Mr Green Ltd sai myös lisenssin Yhdistyneissä Kuningaskunnissa, UK Operator Licencen, joka puhuu yhtiön paikallisten markkinoiden tulostavoitteellisuuden puolesta.


title: Saurom

text: Saurom (vuoteen 2006 asti Saurom Lamderth) on vuonna 1996 perustettu espanjalainen folk metal -yhtye.


title: Tanelinkulma

text: Tanelinkulma on Waldemar Aspelinin suunnittelema vuonna 1889 valmistunut rakennus Haminassa. Uusrenessanssista tyyliä edustavan puurakennuksen pinta-ala on noin 1000 m². Rakennus on suojeltu asemakaavalla.


title: Tanelinkulma

text: Tanelinkulman rakennutti Venäjältä Haminaan tullut kauppaneuvos Konstantin Aladin (1833–1896) itselleen kaupunkipalatsiksi. Hän ehti asua talossa vain muutamia vuosia ennen kuolemaansa. 1960-luvulla uusi rakennuskaava mahdollisti tehokkaamman rakentamisen tontille, jolloin Aladinin taloa uhkasi purkaminen. Rakennuksen osti vuonna 1968 Aladinien perikunnalta rakennusneuvos Veli O. Klami, joka alkoi kunnostaa taloa. Talo nimettiin Tanelinkulmaksi rakennustöissä 1880-luvun lopulla olleen Veli O. Klamin isoisän Taneli Klamin mukaan. Rakennuksen omistaa Veli O. Klamin perustama Oy Rakennuspartio.


title: Tanelinkulma

text: Raatihuoneentorin kulmassa sijaitseva ensimmäisen kerroksen huoneisto on ollut Aladinin jälkeen monenlaisessa käytössä: asuntona, baarina, Prihan liimatehtaan konttorina, Haminan kaupungin teknisen toimen virastona sekä samovaarimuseona, jonka toiminta päättyi vuonna 2010. Nykyisin talossa on asuntoja, konditoria-kahvila, mielenterveyskuntoutujien klubitalo ja yritysten toimitiloja.


title: Shorehamin lentonäytösonnettomuus

text: Hawker Hunter T7 -hävittäjä syöksyi maahan Shorehamin lentonäytöksessä 22. elokuuta 2015. Koneen lentäjä yritti tehdä silmukkaa, mutta kone syöksyi maahan A27-tielle. 11 henkilöä kuoli maahansyöksyssä. Poliisi arvioi aluksi, että uhriluku voi nousta jopa 20:een, mutta lopulta uhreja ei löytynyt enempää. Lentäjä selvisi onnettomuudesta hengissä.


title: Shorehamin lentonäytösonnettomuus

text: Onnettomuuskone oli kaksipaikkainen Hawker Hunter T7, rekisteritunnukseltaan G-BXFI. Sen vanha sotilasrekisteritunnus WV372 oli myös näkyvillä osana koneen väritystä. Britannian kuninkaallisten ilmavoimien palveluksessa ollut kone lensi ensimmäisen kerran huhtikuussa 1955. Noin vuotta myöhemmin se vaurioitui pahasti lennon aikana syttyneessä tulipalossa, minkä jälkeen se rakennettiin uudelleen ja muutettiin T7-versioksi. Kone palasi palveluskäyttöön toukokuussa 1959. Kuninkaalliset ilmavoimat poisti sen käytöstä vuonna 1996, ja sillä lennettiin näytöslentoja vuodesta 1998 lähtien. Onnettomuuden aikaan sen omisti liikemies Graham Peacock, ja sen kotikenttä oli North Wealdin lentokenttä Essexissä.


title: Shorehamin lentonäytösonnettomuus

text: Konetta lensi 51-vuotias Andy Hill, jolla oli yli 12 000 tunnin lentokokemus. Hän on kapteeni British Airwaysillä, ja hän on lentänyt muun muassa Boeing 757- ja 767- sekä Airbus A340 -koneita. Ennen siviiliuraansa hän lensi Kuninkaallisissa ilmavoimissa Harrier-lentokoneita ja toimi myös kouluttajana. Lentonäytöksissä hän lensi Huntereiden lisäksi Van’s Aircraft RV-8- ja BAC Jet Provost -lentokoneita.


title: Shorehamin lentonäytösonnettomuus

text: Noin kello 13.20 paikallista aikaa lentäjä yritti tehdä koneella silmukkaa mutta epäonnistui, minkä seurauksena kone syöksyi A27-tielle lentokentän pohjoispuolella. Se osui useisiin tiellä olleisiin autoihin ja räjähti osuessaan maahan.


title: Shorehamin lentonäytösonnettomuus

text: 11 ihmistä kuoli ja 16 loukkaantui. Kuolleiden joukossa oli kaksi Englannin jalkapalloliigan yhdeksännen sarjatason Worthing Unitedin pelaajaa. Lentäjä Hill selvisi hengissä mutta loukkaantui hengenvaarallisesti. Hän oli onnettomuuden jälkeen kriittisessä tilassa, ja hänet saatettiin lääkkeillä keinotekoiseen koomaan. Hän pääsi sairaalasta syyskuussa 2015.


title: Shorehamin lentonäytösonnettomuus

text: Yhdistyneen kuningaskunnan Air Accidents Investigation Branch (AAIB), joka tutkii onnettomuutta, julkisti syyskuussa 2015 väliraportin. Siinä kerrottiin lentäjä Hillin aloittaneen silmukan matalampana kuin hänen lentonäytöslupansa salli. Korkeutta liikkeen alkaessa oli vain 200 jalkaa (60 metriä), kun Hillillä oli lupa harjoittaa taitolentoa Hawker Hunterilla alimmillaan 500 jalan (150 metrin) korkeudessa. Lisäksi tutkijat olivat analysoineet ohjaamokameroiden kuvamateriaalin, joiden perusteella koneen ohjaimissa ei ollut vikaa.


title: Nils Erik Wahlberg

text: Nils Erik Wahlberg (1885 Johannes, Suomen suuriruhtinaskunta – 19. tammikuuta 1977) oli amerikansuomalainen insinööri, joka toimi 1917–1952 yhdysvaltalaisen Nash-autotehtaan pääsuunnittelijana ja 1940-luvun alusta alkaen teknillisenä johtajana ().


title: Nils Erik Wahlberg

text: Nils Wahlbergin johdolla syntyneitä autoteknisiä innovaatioita olivat muun muassa kuusisylinterinen moottori kannen yläpuolisin venttiilein ja moottorin kiinnitys kumituin 1920-luvun alussa, vuoden 1940 Nash-mallien täysin itsekantava kori ja integroitu lämmitys- ja ilmanvaihtojärjestelmä sekä vuoden 1949 Nash Airflyte -mallin tieteellisin kokein suunniteltu sarjavalmisteisen henkilöauton aerodynaaminen kori, ergonomisesti suunniteltu kojetaulu, parivuoteeksi laskeutuvat istuimet ja turvavyöt. Entisenä Yhdysvaltain ilmavoimien lentäjänä Wahlberg piti aerodynamiikkaa hyvin tärkeänä ja vaikutti keskeisesti 1950-luvun alkupuolen Nash-autojen erikoislaatuiseen muotoiluun suljettuine pyöräkoteloineen.